Ўзбекистонда камбағалликка тушганларнинг 7 фоизида диплом борлиги маълум қилинди — Sof.uz\nХалқаро пресс-клубнинг навбатдаги сессиясида Ўзбекистонда камбағалликка тушганларнинг 7 фоизида диплом борлиги маълум қилинди.\n«Ўзбекистондаги камбағалликка тушганларнинг 7 фоизи дипломли камбағал ҳисобланади. Бу Ўзбекистонда дипломи бор кишининг камбағалликка тушиш эҳтимоли паст дегани», – деди Президент Администрацияси ҳузуридаги Иқтисодий тадқиқотлар ва ислоҳотлар маркази директори Обид Ҳакимов.\nМаълум қилинишича, ижтимоий ҳимоя тизими камбағалликни қисқартиришда энг муҳим йўналиш ҳисобланади. UNICEF тадқиқотларига кўра, охирги уч йилда Ўзбекистонда шаклланган ижтимоий ҳимоя тизими камбағалликни 39 фоизга камайтиришга хизмат қилган.\nОбид Ҳакимовга кўра, Жаҳон банки ҳар ой аҳолининг даромадидан келиб чиқиб, камбағаллик даражасини баҳолаб боради. 2018 йилда Ўзбекистонда камбағаллик даражаси 11,4 фоиз бўлган бўлса, 2020 йилда бу 7,8 фоизга тушиши керак эди. Аммо пандемия сабаб Ўзбекистонда қўшимча 450 минг кишининг камбағалликка тушиш эҳтимоли пайдо бўлди.\nМаълум қилинишича, иқтисодий тахминларга кўра 2021 йилда бу кўрсаткич 6,2 фоизга тушиши кўзда тутилган.\nдиплом камбағаллик Иқтисодий тадқиқотлар ва ислоҳотлар маркази


Оналарнинг хунуги бўлмайди – "Тасвир" нашриёт уйи\nҚизим Бекзода билан боғчага бориш учун бекатга тўхтаган яшил автобусга илиниб, жой беришгач, ўриндиндиқлардан бирига ўтириб олдик. Рўпарамизда телефон титкилаб келаётган таннозгина аёл таниш кўринди-ю, эслолмадим. Унинг ўзи мени таниб, ёйилиб илжайди:\n— Вой, ўртоқ, яхшимисан? Юрибсанми?\nЭслолмасам ҳам, саломлашиб, оғзига тикилдим. Ўзи эслатди. Бир институтда ўқиб, бир ётоқхонада яшаганмиз. Тирсиллаб турган шимига, сўнгги русумдаги турмагига қараб, хотираларимга берилдим. Ҳа, эсладим… У ёшлигида ҳам ҳозиргидай мода билан ҳамнафас яшарди. Қип-қизил лаб бўёқ, улама киприк ва автобусга унчалик ўрнашмаган ўткир атири ҳам ўша-ўша…\nҲозир шифокорликни ташлаб, косметология билан шуғулланаётган экан. Айтиш жоизки, анчагина ёш кўринарди.\n— Неварангми? — деди, у қўғирчоғига андармон қизимга қараб.\nКулиб юбордим. Бизнинг ёшимиздаги ёшроқ боласи бор аёлларга бундай саволлар берилиши табиий. Шунинг учун жилмайганча жавоб қайтардим:\n— Йўқ. Кичкинам. Супрақоқдим. Энг ақллигим!\n— Ҳа… — деди у чўзилиб, чимирилганча, — қандай қиз эдинг-а! Оддийгина юрсанг ҳам, “Фарғона париси” деб, битта табассумингга зор ошиқларинг бор эди. Бўйинг чўкиб, ажинларинг ҳам кўпайиб қолибди. Хайрият, “мимический” экан. Ўшанда ҳам юзингни аямай, кулиб турардинг. Мана, мен ортиқча жилмаймайман. Болаларим ҳам ўрганиб қолишган. Жуда хурсанд бўлсам, номигагина илжайиб қўяман. Э, ўртоқ, салонимга кел! Хизматларим арзон эмас-у, сенга нархларни тушириб бераман. Ҳар қалай, эл таниган одамсан. Кун ора телевизордан чиқасан. Жилла қурса, бир реклама қилиб юборарсан ўртоғингни, — деди у ташриф қоғозини узатиб.\nҚоғозчага кўз ташлаб, бош ирғадим.\n— Албатта кел, кутаман. Лабингни озроқ ботокс қилиб, юзингни коррекция қиламиз. Мезотерапия қилдирадиган пайтинг келибди. Ажинларингни йўқотмасак, чуқурлашиб кетаверади. Ярим ой қатнасанг, аввалги Муаззамга айлантириб қўяман. Қўғирчоқ бўлиб қоласан, гарантия!\nЙўловчилар ичида қиёфамдаги камчиликларимга ишора қилаётган танишимга бир нарса демоқчи бўлиб оғиз жуфтладим-у, улгурмадим. Боядан бери ўзи билан ўзи овора бўлиб кетаётган қизим эса қовоғини солиб, қўлидаги қўғирчоғини унга узатди:\n— Хола, сизга “Барби”мни бераман. Хоҳлаганингизча ўйнанг! Фақат ойимга тегманг! У дунёда энг чиройли ойиларнинг ҳам энг чиройлиси! Уни ўзингизга ўхшатиб қўйишингизни хоҳламайман!\nБекзодамнинг жавобидан косметолог дугонам хўмрайди, автобусдагилар эса кулиб юборишди. Қизим “Барби”сини қайтиб олмади. Тушиб кетар чоғимиз бир гап айтди:\n— Илтимос, ҳеч кимнинг ойисини ўзгартирманг! Чунки ойиларнинг хунуги бўлмайди!


Finance.uz - Ўтган йилда 539,3 млрд. сўм миқдорида бюджет интизомини бузилиш ҳолатлари ва бошқа ноқонуний харажатлар аниқланди\nЎтган йилда 539,3 млрд. сўм миқдорида бюджет интизомини бузилиш ҳолатлари ва бошқа ноқонуний харажатлар аниқланди\n2018 йилда Давлат молиявий назорати бош бошқармаси ва унинг ҳудудий бошқармалари томонидан Иш режаси, Ҳукумат ва ҳуқуқни муҳофаза қилувчи органларнинг топшириқлари асосида 7 047 та назорат тадбирлари ўтказилди. Шуни таъкидлаш жоизки, 2018 йилда ўтказилган назорат тадбирлари сони ўтган йилга нисбатан 2 мартага камайди. (2017 йилда – 14 296 тани ташкил этган).\nЎтказилган назорат тадбирлари натижасида 539,3 млрд. сўм миқдорида бюджет интизомини бузилиш ҳолатлари ва бошқа ноқонуний харажатлар аниқланди ва 2017 йилда ўтказилган назорат тадбирларида аниқланган (534,1 млрд. сўм) миқдорга тенг бўлди.\nИ. Назорат тадбирларининг асосий қисми, 5 575 таси (79,1%) бюджет интизомига риоя этилиши ва маблағларнинг мақсадли фойдаланилиши юзасидан ўтказилган бўлиб, назорат тадбирларида 68,1 млрд. сўм бюджет интизомини бузиш, пул ва товар моддий бойликлар камомади, мақсадсиз ва асоссиз маблағлар сарфланиши аниқланиб, 51,1 млрд. сўми (75%) бюджетга тикланиши таъминланди.\n2017 йилда ўтказилган 11 510 та назорат тадбирларида бюджет қонунчилигини бузиш ҳолатлари 91,1 млрд.сўмни ташкил этиб, шундан 72,2 млрд. сўми (79%) бюджетга тикланган.\nБюджет қонунчилигини бузиш ҳолатлари Давлат бюджети харажатларнинг 2017 йилда 0,18 фоизига тенг бўлса, бу кўрсаткич 2018 йилда 0,09 фоизни ташкил этиб 2 мартага камайган.\n● Соғлиқни сақлаш вазирлиги тизимида қонунбузилиш ҳолатлари миқдори 17,1 млрд. сўмни ташкил этиб, шундан 13,1 млрд. сўми (77%) бюджетга тикланди;\n● Халқ таълими вазирлиги тизимида қонунбузилиш ҳолатлари миқдори 10,9 млрд. сўмни ташкил этиб, шундан 9,0 млрд. сўми (83%) бюджетга тикланди;\n● Олий ва ўрта махсус таълими вазирлиги тизимида қонунбузилиш ҳолатлари миқдори 6,6 млрд. сўмни ташкил этиб, шундан 4,5 млрд. сўми (68%) бюджетга тикланди;\n● Мактабгача таълими вазирлиги тизимида қонунбузилиш ҳолатлари 5,4 млрд. сўмни ташкил этиб, шундан 4,4 млрд. сўми (81%) бюджетга тикланди.\n● Фарғона вилоятида – бюджет ташкилотларидаги қонунбузилиш ҳолатлари 6,2 млрд. сўмни ташкил этиб, шундан 3,9 млрд. сўми (62%) бюджетга тикланди;\n● Андижон вилоятида – бюджет ташкилотларидаги қонунбузилиш ҳолатлари 5,6 млрд. сўмни ташкил этиб, шундан 5,0 млрд. сўми (89%) бюджетга тикланди;\n● Сурхондарё вилоятида – бюджет ташкилотларидаги қонун-бузилиш ҳолатлари 4,3 млрд. сўмни ташкил этиб, шундан 3,7 млрд. сўми (83%) бюджетга тикланди;\n● Самарқанд вилоятида – бюджет ташкилотларидаги қонунбузилиш ҳолатлари 3,4 млрд. сўмни ташкил этиб, шундан 3,1 млрд. сўми (90%) бюджетга тикланди.\nДавлат молиявий назорати бош бошқармаси ва ҳудудий бошқармалари томонидан «Давлат молиясини бошқариш ахборот дастури» ва бюджет ташкилотлари бевосита ишлайдиган «ЎзАСБО дастури» маълумотларидан фойдаланган ҳолда 1691 та муассасаларнинг харажатлар сметаси ва штат жадвалларини тузилиши юзасидан камерал назорати ўтказилди.\nБюджет ташкилотларининг 2018 йил учун харажатлар сметаси ва штатлар жадвалларини тузилиши ва уларни меъёрий хужжатларга мувофиқлиги юзасидан ўтказилган назорат тадбирлари натижасида 17,6 млрд. сўм бюджет маблағларининг ноқонуний ва асоссиз сарфланишини олди олинди.\nИИ. Давлат молиявий назорати бош бошқармаси томонидан давлат мақсадли жамғармалари ва Молия вазирлиги ҳузуридаги жамғармалари маблағларини мақсадли сарфланиши юзасидан ўтказилган 1472 та назорат тадбирларида 357,8 млрд. сўм миқдорида молиявий қонунбузилиш ҳолатлари ва асоссиз харажатлар аниқланган бўлиб, шундан 236,7 млрд. сўмни тикланиши таъминланди.\nБундан ташқари, «Обод қишлоқ» ва «Обод маҳалла» давлат дастурлари маблағларини мақсадли сарфланиши, «Жамоат ишлари» жамғармаси ва «Yoshlar-kelajagimiz» жамғармаси маблағларини мақсадли сарфланиши юзасидан назорат тадбирлари ўтказилиб, Вазирлар Маҳкамасига ахборотлар киритилди.\nБу ҳақида Молия вазирлиги Ахборот хизмати хабар бермоқда.


Ҳар куни бирор янги нарса ўрганишни истайдиганлар учун 10 та илова\n23:37 / 11.05.2019\nДунёқарашингизни кенгайтиринг, хорижий тилларни ўрганинг, мусиқа асбобларини чалишни ўзлаштиринг – ҳар бир кундан унумли фойдаланинг.\nХудди шу номдаги конференциянинг расмий иловаси бўлиб, у билимга бўлган чанқоқликни қондиришда ёрдам беради. TED’да турли мавзулардаги 2 мингдан ортиқ маърузалар тўпланган. Барча видеоларда субтитрлар мавжуд. Уларни офлайн томоша қилиш учун юклаб олиш, хатчўплар қўшиш ва плейлистлар яратиш мумкин.\nKhan Academy таълим сервисининг иловаси. Унинг ёрдамида деярли исталган нарсани бепул ўрганиш мумкин. Видео, мақола ва интерфаол машқлар кўринишидаги 10 дан ортиқ микромаърузалар тақдим этилган.\nКишида илҳом уйғотувчи илова, ортиқча ҳаракатларсиз дунёқарашни кенгайтириш ва ақл-заковат даражасини ошириш имконини беради. Иловада қизиқарли ҳикоялар, бошқотирмалар, статистика, шунингдек, қулай излаш тизими, викторина ва материалларнинг ҳафталик дайжести мавжуд.\nАгар санъатни тушунишни орзу қилган бўлсангиз, бироқ буни нимадан бошлашни билмасангиз, DailyArt’ни синаб кўринг. Бу илова ёрдамида бутун дунёдаги 500 дан ортиқ музейлар коллекцияларига кириш имкониятини қўлга киритасиз ва ҳар куни мумтоз ва замонавий санъат асарлари ва уларнинг муаллифлари билан танишасиз.\nBlinkist саргузашт бўлмаган асарларнинг асл моҳиятини ажратиб беради, унинг ёрдамида кам вақт сарфлаб, асар билан танишиб чиқишингиз мумкин. Илова кутубхонасида 2 500 дан ортиқ бестселлерлар мавжуд: бизнес адабиётлардан тортиб, мустақил ривожланиш мавзуларигача. Уларни ҳам ўқиш, ёки исталган вақтда тинглаш ҳам мумкин.\nЎйин режимида хорижий тилларни ўрганиш учун машҳур илова. Луғат бойлигини тўлдиринг, эшитиш ва кўриш орқали англашни машқ қилинг, сўзлашиш кўникмаларини ривожлантиринг. Қадам-бақадам полиглотга айланиш мақсадига яқинлашасиз.\n7. Memrise билан тил ўрганинг\nMemrise кўнгилочар машғулот тарзида инглиз тили ва яна 10 дан ортиқ хорижий тилларда сўзларни ўрганишга ёрдам беради. Илова интервалли ёд олиш усули ва видеоларни қўллаб, сўзлашиш кўникмаларини ривожлантириш, талаффузни тўғрилаш ва кундалик равишда луғат бойлигини оширишга ёрдам беради.\nИнглиз тили жаргон сўзлари онлайн-луғатининг иловаси. У ерда тушунарсиз сўз ва иборалар маъносини билиш мумкин. Ҳар куни Urban Dictionary кун сўзини кўрсатади ва норасмий инглиз тилини осон тушунишга ҳисса қўшади.\nЎзингизда мусиқа соҳасига хос мақсадларни яширин мақсадларни ҳис этяпсизми? У ҳолда кунига бироз вақт сарфлаб, гитара ва фортепианода чалишни машқ қилинг. Yousician асбобни созлашда ёрдам беради ва ўрганишнинг барча босқичларини ўтказади. Натижада севимли қўшиғингизни оригинал ижрочидан ёмон бўлмаган даражада куйлашингиз ёки чалишингиз мумкин.\nЎйлаймизки, юқорида номлари келтирилган иловалар сизнинг қизиқишларингиз доирасини кенгайтириш, ўзингиз қизиққан соҳада кўпроқ билимга эга бўлишда ёрдам беради.\n19:03 / 24.11.2018\nБолаларнинг ҳаёт ҳақидаги 10 та саволи. Катталарнинг ҳаммаси ҳам жавоб беролмайди\n10:37 / 27.09.2018\nТалабаларнинг билими 5 баллик тизимда баҳоланади\nДунёга донишмандларча қараш сири нимадан иборат, уни қўлга киритиш мумкинми?


Самарқанд вилояти. Интизомий чора кўрилди – istemol.uz\nСамарқанд вилояти. Интизомий чора кўрилди\n11.01.2018 Мурожаат ва натижа\nМ.Ҳалилов оиласи билан Самарқанд шаҳридаги “Барбикю бургер” умумий овқатланиш шохобчасига боради. Таом тановул қилишди, дам олишди, аммо кетар маҳали хизматчидан чек сўрагани учун боши балога қолаёзди. Инсон ҳамма нарсага кўникиши мумкин, аммо ноҳақликка, ғурури камситилишига эмас. Йигит бу ҳақда Республика Бош Прокуратурасининг ишонч телефонига мурожаат қилади. Ариза Ўзбекистон истеъмолчилар ҳуқуқларини ҳимоя қилиш жамиятлари федерациясининг ҳудудий бирлашмаси ходимлари томонидан ўрганилди. Дарҳақиқат, унда кўрсатилган гаплар асосли эди. Ошхона ходимаси А.Абдужабборова илгари ҳам ҳайфсан олганлиги боис, иккинчи интизомий жазо чораси сифатида Умумий овқатланиш шохобчаси маъмурияти томонидан жаримага тортилди. Бу ҳол яна такрорлангудек бўлса, қонун доирасида янада қатъий чора кўрилиши ҳақида огоҳлантирилди.\nД.Шерматова Давлат ташкилотида ишлайди. Ҳалол, виждонли фуқаро сифатида коммунал тўловларни, жумладан электр энергияси ҳаққини ойлик маоши ҳисобидан ҳар ойда, мунтазам тўлаб борарди. Бир куни у ишлайдиган ташкилотга интернет тармоғи орқали, электр энергиясидан 2 млн сўм қарзи борлиги ҳақидаги хабар келди. Хонадонига ўрнатилган электр ҳисоблагич билан солиштирганда, у қарздор эмасди. Ўзбекистон Истемолчилар ҳуқуқларини ҳимоя қилиш жамиятлари Федерацияси Самарқанд вилоят ҳудудий бирлашмасига йўллаган мурожаатида Д.Шерматова шу ҳақда баён қилган. Ариза бўйича бирлашманинг туман жамияти ҳамда электр тармоқлари корхонаси мутахассислари томонидан қайта ҳатлов ўтказилди ва фуқаронинг қарзи йўқлиги аниқланди.\nЮқоридагилардан маълумки, ўз ҳуқуқларини (мажбуриятларини ҳам!) яхши билган ва ундан ўз вақтида фойдалана олган киши ҳамиша ютади. Аммо ҳақиқат қарор топгунча, қанча асаббузарлик, олтинга тенг вақт , қолаверса мутасадди ташкилотлар ходимлари овораю сарсон бўлишди. Бу ҳақда ўйлаб кўриш лозим…\nPrevious Post:Самарқанд вилояти. Ҳақ бўлсангиз ютасиз\nNext Post:Наманган вилояти Ўрганишлар истеъмолчининг ҳақлигини кўрсатди


Зидан "Реал"да қанча маош олади?\n11 март, 2019, 23:51 1994\nТеглар:Реал | Зинедин Зидан\nМадриднинг "Реал" клуби бош мураббийи Зинедин Зиданнинг йиллик маоши 16 млн еврони ташкил этади.\nФранциялик мутахассис "қироллик клуби" билан 2022 йилга қадар мўлжалланган шартномага имзо чекди. У сўнгги вақтлардаги қониқарсиз натижалар сабаб истеъфога чиқарилган Сантьяго Соларининг ўрнини эгаллади.\nЭслатиб ўтамиз, 46 ёшли Зидан 2016-2018 йилларда ҳам "Реал" устозлик қилган ва бу давр мобайнида қаторасига уч бор ЕЧЛда ғолиб чиққан ҳамда икки мартадан УЕФА Суперкубоги ва клублар ўртасидаги ЖЧда зафар қучган. Бундан ташқари бир мартадан Ла Лига ва Испания Суперкубогини қўлга киритган.\nВидео Роберто Карлос "Реал" машғулотларига ташриф буюрди (видео)\nХамес Родригес: Зиданнинг "Реал"га қайтгани ҳеч нарсани ўзгартирмайди


Ҳакамнинг хатоси билан қўлга киритилган ғалаба "Сўғдиёна"га ноқулайлик туғдирмаяптими? - Zamin.uz\nҲакамнинг хатоси билан қўлга киритилган ғалаба "Сўғдиёна"га ноқулайлик туғдирмаяптими?\n“Сўғдиёна” – “Турон” ўртасидаги беллашув ҳали ҳам қизғин мунозаралар жараёнида десак адашмаймиз. Кеча ЎФА томонидан ҳакамларга қўлланилган жазо эълон қилинди. “Турон” вакилларининг эҳтиросларга бой фикрларини ҳамма кўрди. Аммо ҳали бу борада “Сўғдиёна” томонидан бирор-бир муносабат билдирилмаётганди.\n- Чемпионатда иккита турт ортда қолди. Ўйлашимча, ҳозирда ҳамма жамоани даражаси бир хил деб ўйлайман. Ҳамма жамоа ҳам тезроқ оптимал формасига киришга ҳаракат қилади. Асосан иккита турда ҳам натижа учун ҳаракат қилдик. Бундан кейинги учрашувларда янада яхшироқ ўйинларимизни кўрсатиб, оптимал формага киришга ҳаракат қиламиз. Футболда барибир натижа муҳим ҳисобланади. Чемпионат энди бошланди, жамоалар ҳали тўлиқ ўйин услубига кириб олишмаган. Шу сабабли ҳам биз кўпроқ натижа учун курашяпмиз. Яна мухлисларимизни хурсанд қиламиз, деган умиддаман.\n- “Турон” билан яхши ўйин бўлди. Иккала жамоа ҳам ҳужумкор ўйин кўрсатди. “Турон”ни ажойиб жамоа деб ҳисоблайман. Суперлигага илк бор чиққанига қарамай, кўплаб клубларга сюрприз тайёрлаб қўйган деб ўйлайман. Баҳсли мунозарага келадиган бўлсак, ўйиндан кейин ўзим ўша ҳолатни видеода кўрдим. Учрашув чоғида кўрмагандим. Ҳамма ҳам хато қилиши мумкин. Балки ҳакам ўша вазиятни яхшироқ кўрмагандир. Нима дейишни ҳам билмайман.\nНима бўлган тақдирда ҳам барча қарорларни ҳакамлар қабул қилишган. Биз бир нима дея олмаймиз. Албатта, ЎФА томонидан ҳакамларга хатолари учун жазо қўлланилди. Аммо бизнинг ишимиз майдонга чиқиб футбол ўйнаш. Кимнидир айблаб, ноҳақ деб айта олмайман. Ҳакамнинг қарори бизнинг фойдамизга чиққан тақдирда ҳам бу – футбол, кимдир ютади, кимдир ютқазади. Боя айтдим, инсон борки, ҳамма ҳам хато қилади.\n- Тўғри, ўйиндан кейин ўша вазиятни кўрдик, ҳақиқатан ҳам ҳакамларнинг хатоси туфайли бўлган экан. Энди буни ўйлагандан фойда йўқ. Чунки ўйин тугаб бўлган. Муҳими, биз уч очкони қўлга киритдик. Тўғри, ўшанда ҳакам аниқ қарор чиқарганида ўйин бошқача бўлиши ҳам мумкин эди. Барибир юз берган ҳолат ноқулайлик туғдиради. Олдиндан нима бўлишини ҳеч ким айтиб бера олмайди. Футболда ҳамма нарса бўлиши мумкин. Ғалаба билан мағлубият доим ёнма-ён юради.\nЭнди яна юз берган ҳолат ҳақида гапиришнинг фойдаси йўқ, ҳакам қарорини қабул қилиб бўлди. Боя айтганимдек, бизнинг ишимиз майдонга чиқиб футбол ўйнаш ва ҳар бир ўйинда ғалаба қозониш. Тўғри, ортиқча гап-сўзлар кўпайди. Бундай вазиятда кимдир тўғри ёки нотўғри тушунган. Очиғи, бир нима дейишга ҳайронман.\n- Бу йилги жамоамизнинг вазифаси ҳар йилгидан ҳам кўра, яхшироқ ўйинлар кўрсатиб, янада юқори ўринни эгалламоқчимиз. Жамоамиз билан битта мақсад йўлида бирлашиб ҳаракат қиламиз. Ҳаммаси яхши бўлади, деб умид қиламан. “Сўғдиёна” катта вазифалар учун курашади. Нима бўлишидан қатъий назар ҳар бир учрашувга ғалаба учун чиқамиз.\n- Катта футболга қадам қўйганимдан бери “Сўғдиёна” жамоасида тўп суриб келяпман. Бу она шаҳримнинг жамоаси. “Сўғдиёна”ни учун ҳар доим боримни бераман. Клубни ривожлантириш учун қўлимдан келганича ҳаракат қилиб келяпман. Очиғи, бошқа жамоалардан ҳам таклифлар бўлди ва кўриб чиқдим. Аммо яна “Сўғдиёна”да қолишга қарор қилдим. Балки келажакда янги босқичга қадам қўярман. Лекин ҳозир эмас. Ўз ўрнимни “Сўғдиёна”да деб биламан.\n- “Навбаҳор” майдонида тўп суриш ҳар бир жамоа учун жуда қийин. Чунки бу клубни яхши биламиз. Айниқса, мухлисларининг жамоасини қандай қўллаб-қувватлашидан хабаримиз бор, буни бутун Ўзбекистон билади. Ўша ўйинга келсак, фақат ғалаба учун курашдик. Якунда жамоавий ўйиннинг эвазига уч очкони қўлга киритдик. Мураббийимиз таъкидлаганидек, асосан ғалабани кўзлаб майдонга тушгандик. “Сўғдиёна” неча йиллардирки, Наманганда ғалаба қозона олмаётганди. Мана шу ёқимсиз анъанани бузиш мақсадида ҳам майдонга уч очко учун чиққандик.\nЮқорида айтдим, Суперлига баҳслари яқиндагина бошланди. Барча жамоаларнинг даражаси бир хил. Ҳозир ким жисмонан тайёр бўлса, ўша жамоа ютади деб ўйлайман. “Навбаҳор”га омад тилайман. Яхши таркибга эга. Ҳаттоки, учрашувдан сўнг, наманганлик ишқибозлар бизни ғалаба билан олқишлаб қўйишди. Бунинг учун раҳмат.\nЯнгиликлар » Спорт » Ҳакамнинг хатоси билан қўлга киритилган ғалаба "Сўғдиёна"га ноқулайлик туғдирмаяптими?


19 август, 2019, 23:22 1964\nЯпония чемпионатида тўп сураётган ҳамюртимиз Достон Турсунов илк бор легионер сифатидаги фаолияти ҳақидаги таассуротлари билар ўртоқлашди.\nЯпонияда чемпионатида Фозил Мусаевдан ташқари яна бир ҳамюртимиз Достон Турсунов ҳам тўп сураётганидан хабарингиз бор. Япония биринчи дивизиони иштирокчиси «Ренофа Ямагучи» шарафини ҳимоя қилаётган ҳамюртимиз қисқа фурсат ичида ўз жамоасининг асосий таркибидан муқим жой эгаллай олгани қувонарли, албатта. Эндиликда Достон Турсуновнинг ўзига бўлган ишончи анча ортди ва у легионер сифатида тўп сурган ҳолда зиммасидаги масъулиятни янада чуқурроқ ҳис қила бошлаяпти. Илк бор хорижда ўйнаётганига қарамасдан футболчи ўзини йўқотиб қўйгани йўқ. Лекин янги мамлакатга тўлиқ мослашиб бўлдими? Кейинчалик фаолиятида ўзгариш қилиш нияти йўқми? Умуман олганда, Турсунов бир қатор масалаларда ўзининг фикрлари билан ўртоқлашди.\nЯпонияга қанчалик мослаша олди?\n- Хабарингиз бор, Осиё Кубогидан кейин Японияга кетдим. Тўғриси, Япония чемпионати мен ўйлаганимдан ҳам кўра кучли экан. Япониянинг «Жей-2» лигасидаги кураш ва рақобат жуда юқори. Бу ерда 22 та жамоа иштирок этади. Шунинг учун ўйинлар кўп ва бу ҳолат футболчининг ўйин амалиёти учун ҳам ниҳоятда муҳим эканлигини унутмаслик керак. Чемпионатда 42 та ўйин бўлса, бундан ташқари яна Кубок доирасида бешта учрашув бўлади ва ҳаммасини қўшиб ҳисоблаганда 47 та ўйин бўлади. Демак, ўйинлар анча кўплигини билдиради. Бу эса албатта футболчилар учун ҳам айни муддаодир. Япония чемпионатига 70 фоизга мослашиб бўлдим. Тўғриси, бу ерда ҳаво анча иссиқ экан. Ёнимизда эса денгиз борлиги учун бироз дим. Шу томонлама менда бироз қийинчилик бўлди. Аммо футбол томонлама анча ўсиш бор деб ўйлайман.\nҲамюртимизни у ерда нима ҳайратга соляпти?\n- Рости, мени Японияда ҳайратга солган нарсалар унчалик кўзга ташланмади. Мен учун ҳаммаси оддий. Энг асосийси, Япония футболи менга ниҳоятда ёқди. Легионер сифатида бу ерда футболдан завқ олиб ўйнаяпман деб бемалол айта оламан.\nТурсуновга алоҳида таржимон бириктирилган\n- Бу ерда клуб томонидан менга алоҳида таржимон ажратилган. Қизиғи, у япониялик бўлса-да, ўзи ўзбек тилини билади. Чунки у Ўзбекистонда уч йил яшаган экан. Шу боис айни пайтда мен билан бирга таржимонлик қилиб юрибди. Албатта, Японияда яшаётганим сабабли ўзим ҳам маҳаллий тилни ўрганиб боришга ҳаракат қиляпман.\nОлдинги ўйнаган жамоалари ва «Мистер» ҳақида\n- Ҳа, мен «Нефтчи»да ҳам ўйнадим. Яширмайман, менинг кўтарилишимда «Нефтчи» жамоасининг ҳиссаси катта бўлган. У ерда ўйнаганимдан кейин «Қўқон-1912»га борганман. У ерда бир мавсум давомида деярли тўлиқ ўйнадим. Адашмасам, 28 та учрашувда майдонга тушдим. Албатта, бу жамоа ҳам менга катта ёрдам берди деб ўйлайман. Шундан кейин «Металлург»га бордим. Бемалол айтишим мумкинки, у ерда ҳам мен яхшигина ўсишга эришдим. Ўйлайманки, Бекобод жамоасида ёмон таассурот қолдирмадим. Ушбу ўзим ўйнаган клубларга шу фурсатдан фойдаланиб ўз миннатдорчилигимни билдириб қоламан. Олимпия терма жамоаси билан Осиё чемпионида қатнашганимиздан кейин фаолиятимда янада катта ўзгаришлар юз берди. Миллий терма жамоамиз бош мураббийи Эктор Купер бизнинг Осиё чемпионатидаги ўйинларимизни диққат билан кузатган экан. Натижада мени ҳам Осиё Кубогига олиб кетди. «Мистер»дан жуда миннатдорман. Худо хоҳласа, унинг олдида ҳам юзим ёруғ бўлади деб умид қиламан.\nФозил Мусаев тўғрисида\n- Албатта, Фозил Мусаев билан деярли ҳар куни гаплашиб тураман. Лекин у билан кўришиб туришимиз қийинроқ. Чунки у мендан анча узоқда туради. Аниқроғи, унинг олдига боришим учун 9 соат йўл босишим керак бўлади. Шу боис Мусаев билан бир ойда бир ёки икки марта кўришиб турамиз холос.\nЎйинларга самолётда бориб келишади\n- Японияда футбол учун барча шарт-шароитлар тўлиқ даражада бор. Бундай имкониятлар японларнинг барча клубларида бор. Шу боис уларнинг исталган жамоасида ҳамма нарса муҳайё қилинган. Оддий ўйинларга ҳам самолётда бориб, самолётда қайтамиз. Бир тарафдан қараганда, у ердаги шароитларни кўриб қойил қолдим. Ҳамма жамоалар бир хил даражада ўз ишига профессионал ёндашишади.\nЯпониядаги юлдузлар хусусида\n- Ҳа, бугунги кунда Япония футболига жаҳон тан олган юлдуз футболчилар келишяпти. Аммо ҳали уларнинг бирортасини кўрганим йўқ. Чунки бизда вақт жуда ҳам кам. Дам олишимиз учун бир кун вақт берилади холос. Унда ҳам машғулот ва ўйинларга тайёргарлик билан вақтимиз ўтиб кетади.\nЯпониядаги футбол даражаси тўғрисида\n- Биласизми, мен бу ерда Япония чемпионатларидаги катта фарқни кўрмадим. Масалан, Жей-лигада эътибор, савия ва муҳит қандай бўлса, «Жей-2»да ҳам худди шундай. Катта эътибор берилади. Шунинг учун японларда ўсиш катта деб ҳисоблайман.\nҚизиқ, Турсуновнинг у ердаги бир куни қандай ўтади?\n- Айтишим мумкинки, у ердаги ҳар бир куним деярли бир хил ўтади. Машғулотимиз эрталаб 10 да бўлади ва бу икки соат давом этади. Шундан сўнг тушлик қиламиз. Агар хоҳловчилар бўлса, яна тушликдан кейин машғулот қилиши мумкин. Сўнг уйга кетамиз. Эртасига эса икки маҳал шуғулланамиз. Машғулотларимиз соат 10 да ва кундузи 3 да бўлади. Ҳар доим шунақа: бугун бир маҳал бўлса, эртасига икки маҳал шуғулланамиз\nЯна қанча вақт қолмоқчи?\n- Ямагучида яна икки йилча ўйнаш ниятим бор. Боя айтганимдек, Япония футболи менга жуда ёқди. Шу боис бу ерда яна кўпроқ ўйнашни истардим.\nСени ӯрнинг биринчи лигасида ессиз\nЗўр Достонни омадини берсин кейинчалик Испанияга Мадридга Рамосни ўрнига олиб кетишади ОМАД!!!


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Аёлларнинг муносабатларга путур етказувчи 4 найранги\t14:17, 29 март 2016\tБаъзи бир аёллар эркаклар билан очиқ ва самимий гаплашиш керак деб ҳисоблайди. Баъзилар эса кўзланган мақсадга эришиш учун макр-ҳийладан фойдаланишни афзал кўришади. Психологлар бундай найранглар нималарга олиб келиши ҳақида ўз фикрларини айтишди.\nБу фикрнинг нимаси нотўғри: Тасаввур қилинг, туғруқдан кейин олти ой муддат ўтди. Фарзандингизнинг тиши чиқаётганидан инжиқланиб, кечаси билан ухламади. Озгина бўлса ҳам мизғиб олишни орзу қиляпсиз. Ташқи қиёфангизга қарамай қўйганингиздан кўзгуга боқишни ҳам истамайсиз. Худди шу пайт эрингиз ишдан келиб, “Кеча Маликани кўргандим, учинчи фарзандини туққан бўлса ҳам, ёш қизлардай кўринади” деб, сиз томонга ижирғаниб назар ташласа, нима деб ўйлаган бўлардингиз? “Вой, эрим қандай ажойиб одам! Қўлимга кўзгу тутгандай, барча камчиликларимни кўрсатиб қўйди. Эртага эрта туриб, тонгда боламни аравачага солиб, аравача билан бирга югураман!” деган хаёлга борармидингиз? Шундай экан, эркаклар ҳам бошқа сайёрадан келган жонзот эмас, ўзимизга ўхшаган инсон эканлигини унутманг. “Қўрқитиш”


Жон Голсуорси. Яна тўрт адиб қиёфасига чизгилар — www.ziyouz.uz\nБош саҳифа Жаҳон насри онлайн антологиясиЖон Голсуорси (1867-1933; Англия)Жон Голсуорси. Яна тўрт адиб қиёфасига чизгилар\nПрофессионал мунаққид деб аталмиш само аҳлига мансуб бўлмаган ёзувчи бошқа ёзувчилар тўғрисида мулоҳаза юритишга жаҳд қилар экан, фақат уларни дил-дилидан яхши кўргани учун бунга журъат қилади. Лекин тирик ёзувчи бошқа тирик ёзувчиларни дил-дилидан яхши кўриши камдан-кам бўладиган ҳодиса, аксинча, у одатда бошқа тирик ёзувчиларни дил-дилидан ёмон кўради. Шунинг учун ҳам мен вафот этиб кетган тўртта адиб тўғрисида гапирмоқчи бўляпман. Ҳаётдан кўз юмганлиги уларни бир-бирига боғлаб турган ягона риштадир. Аммо ҳаётликларида ўз олдиларига қўйган вазифаларига кўра ҳам, қиёфаларига кўра ҳам улар бир-бирларидан жуда фарқ қиладилар. Бу жиҳатдан улар баайни Лондон кўчаларидаги бир-бирига туташ тўртта уйнинг эгаларига ёки беморга ташҳис қўяётган тўртта врачга ўхшайдилар.\nДюмани мен йигирма беш ёшимда — ҳали ғўргина саргузаштталаб бир йигит ўлароқ олис сафарга отланганимда ўқий бошлаган эдим. Мен “Монте-Кристо”дан бошладим. Мен уни Ҳинд океанини кесиб ўтаётган “Торренс” деган елканли кемада, ўзим ҳам хаёлотим елканларини ёйиб юбориб, бу ажойиб романнинг ақл бовар қилмайдиган кенгликлари бўйлаб сузиб юриб ўқиган эдим. Эсимда — денгиз тинч чоғларда мен яшил жилдли романни қўлтиқлаб олиб, кеманинг тумшуқ томонига ҳамроҳларимдан — бу реал дунёнинг аянчли сиймоларидан нарига бориб олардим-да, учар балиқлар ва романтика билан холи қолиб ўқийверардим, ўқийверардим. Кейинги тўрт йил мобайнида мен ичкиликка ўрганиб қолган одамдек Дюмадан ажралолмадим — “Мушкетчилар” туркумининг ва “Қиролича Марго” туркумининг муаллифи ўзига тортаверарди. Мен “Жозеф Бальзамо” билан “Қироличанинг маржони”ни ҳам татиб кўрдим, аммо мен улардан бир қултум ичдим-у, қолган тўқсонтадан ортиқ романнинг ҳеч қайсисига қўл теккизмадим. Аммо “Монте Кристо” билан ўша “Мушкетчилар” ва “Қиролича Марго” туркуми ҳар нима деганингизда ҳам йигирма беш жилдни ташкил қилади, бинобарин. Улар тўғрисида бемалол гаплашса бўлади. Балоғатга етган одамнинг мулоҳазаларига кўра “Монте Кристо” “Қиролича Марго” даражасида эмас, бу туркум ҳам уч мушкетчи ҳақидаги трилогиядан анча берида туради, лекин ҳеч шубҳа йўқки, бу трилогия ўша пайтдаги тарихий романларнинг муаллифлари ўртасида Дюмага биринчи ўринни олиб берди. Чиндан-да, Дюманинг тарихни яратиш қобилияти ҳар қандай одамни ларзага солмай қолмайди. Дюма яратган Тарих шу қадар чин, шу қадар ҳаққонийки, тарихчилар яратган Тарих унинг олдида рангсиз ва туссиз бўлиб қолади ва бу шўрликлар ҳеч қанчалик муваффақиятга эриша олмай, ёзганлари билан шалвираб қолаверадилар. У шўрликлар сизга зорланиб, “йўқ, йўқ, ундай эмас, воқеалар унақа рўй бермаган, аслида фалондай ва фалондай бўлган” деб шикоят қилишади, “воқеаларнинг иштирокчилари ҳам аслида бошқа, фалончи-пистончилар” деб сизни ҳақиқатдан огоҳ қилади. Аммо сиз аллақачон бу тўғрида Дюманинг ёзганларини ўқиб бўлгансиз ва олимларнинг гапи сизга сариқ чақалик ҳам таъсир кўрсатмайди. Тарих йўлларида телбадай жавлон урган Дюма бу йўлларни тарихчиларнинг қонсиз жасадларига тўлдириб ташлади. Унинг бири биридан бой тўқималари орасида туссиз ҳақиқат ҳақ-ҳуқуқларидан мосуво қилинган арвоҳга ўхшайди. Ришелье ва Мазарини, Карл IX, Анна Австрийская, Лиза де ла Вольер, Улуғ подшо, герцог Гизлар Генрих Наваррский ва қиролича Марголар билан бирга Дюма мактабида таҳсил кўрган китобхонларнинг қай бири кейин улар тўғрисидаги тарихий асарларни ўқиркан? Мен ўзим марҳум бош вазиримиз билан мактабда бирга ўқиганман, аммо кейинчалик унинг тўғрисида жаннати одамлардан бири тўғрисида ёзилган гапларни ўқиганимда Гарвардда мендан яхшироқ ўқиган йигитни ва мен уни футбол майдонида чалиб йиқитганимни эслаёлдим, холос. Унинг хизмат пиллапояларидан кейинча омад билан кўтарилишларига мен доимо гумон билан қараганман. Худди шунга ўхшаб, Францияда Дюма саҳифаларида муҳрланиб қолгандан бошқа тарих бўлганми-йўқми экани кишида шубҳа туғдиради.\nСўнгги пайтларда марказида бирон-бир тарихий шахс турган биографик пьесалар ёки романлар модага кирмоқда. Дюмани муносиб баҳоламоқ учун ана шу ҳозирги асарларни улуғ француз яратган тарихий сиймолар билан ёнма-ён қўйиб кўринг — уларнинг нақадар нимжонлиги, уларда латофат ва жозиба нақадар кам эканини яққол кўрасиз-қўясиз. Кейин яна бир нарсани таққослаб кўринг — Дюманинг тарихий шахсларини унинг хаёлоти кучи билан яратилган д’Артаньян, Арамис, Портос, Атос, Кокоина, Шико, Боссилар каби образлар билан ёнма-ён қўйиб кўринг. Бу образларнинг кўпчилиги ҳаётда прототипларга эга бўлган, бироқ бу билан кимнинг нима иши бор? Ҳаммадан аввал, уларнинг ўзларининг ҳеч қанақа иши йўқ. Бундай таққос оқибатида Дюманинг истеъдоди янада тўлароқ ва аниқроқ кўринади, негаки ҳеч нарса билан чекланмаган хаёлот кучи ёрдамида яратилган Дюма фарзандлари унинг тарихий сиймоларига қараганда тўлақонлироқ ва жонлироқ бўлиб чиқади. Эркаклар Дюмага аёлларга қараганда яхшироқ бўлиб кўринган. Анна Австрийская, Марго, Луиза, де Монсоро хоним ва герцогиня де Шаврез яхши чизилган образлар, лекин улар ҳаддан зиёд ёрқин яратилган эмас, Миледи-ку аёл либосидаги даҳшатли бир махлуқ, холос. Булардан бошқа унда тилга олишга арзийдиган тузукроқ аёл образининг ўзи йўқ. Аммо бунинг эвазига унинг эркаклари энг яхши адабий қаҳрамонлар билан беллаша олади: улар ўн йилликлар орқали мағрур қадам ташлаб ўтадилар, уларнинг қадди-қоматига қараб тўймайсан, киши. Қизиқарли ҳикоя қилиш қобилиятига кўра Дюма Диккенсга тенг келади, ёзувчига эса бундан ортиқ баҳо йўқ. Албатта, унинг баъзи бир арзон-гаров тасвирларидан бурун жийириш мумкин ёки инглиз адибининг тасвирдаги баъзи бир тийиқсизлигидан ҳам ранжиш мумкин, аммо у қадар йирик бўлмаган адибларда бизга малол келадиган қусурлар бу улуғ режиссёрларнинг асарларида мутлақо табиий кўринади. Мен баён қилиш санъатини тилга олганим учун минг бора узр сўрайман — бизнинг кунларимизда жуда кўпчилик бу шаклни аллақачон ўлган ва кўмиб юборилган деб ҳисоблайди — улар инсон ҳаётини бир-бири билан дефис орқали боғланган бир қатор портлашлар орқали ифодалашга ҳаракат қилишади. Шундоқ бўлгандан кейин Дюма тўғрисида гапирганда бу мавзуни четлаб ўтиб бўладими? У ўзининг энг яхши асарларида китобхоннинг диққатини сира чалғитмай, қаттиқ ушлаб тураолади — бунда унга деярлик ҳеч ким тенг келолмайди. Одатда у бир нечта сюжетни олади-ю, уларни аравага қўшилган тўртта отни бошқаргандай абжирлик билан бошқариб боради, отларнинг тезлиги ҳар қанча шиддатли бўлмасин, у равонликни йўқотиб қўймайди. Бир-бири билан ҳаддан зиёд мураккаб тарзда бирикиб кетган эпизодлар ва характерларнинг кўплиги жиҳатидан унинг романлари орасида биринчи ўринни “Виконт де Бражелон” эгалласа керак. Ҳа, ҳеч шак-шубҳасиз, Дюма — улуғ ровий! Унда алланечук сеҳргарлик хислати бор, лекин у жоду қилганда ўзининг дори-дармонларини ҳақиқий ҳаётдан олиб ишлатади. У ёрқин рангларни ва ўткир зираворларни яхши кўради, лекин зинҳор-базинҳор қуруқ гап сотмайди. Гомер замонларидан бери адабиётнинг олдига иккита талаб қўйиб келишади — унда сюжет бўлмоғи керак ва унда характер бўлмоғи шарт. Инсон табиати шу даражада секин ўзгарадиган нарса бўладики, минг йил муқаддам ўтган нарса ҳам унинг учун куни кеча рўй бергандек кўринади. Шунинг учун китобхон Чосер замонида қандай бўлса, бугун ҳам худди шундай тарзда сюжет билан характерни талаб қилаверади. Эклектиклар Дюмани рад қилишса қилаверишсин, унинг асарларини ҳозиргача ўқишмоқда, бундан кейин ҳам яна юз йил, яна уч юз йил ўтгандан кейин ҳам ўқий беришади. Айни чоғда, комил ишонч билан айтаманки, ҳозирги кунда бўтқа адабиёт деб атаса бўладиган, шакли йўқ, шаклсизликдан доимо лиқиллаб турадиган адабиёт асарлари ўттиз йилдан кейин хотираларда ҳеч қандай из қолдирмай ғойиб бўлиб кетади, ҳатто уларнинг номлари ҳам эсда қолмайди.\nРеализм билан романтизм ўртасидаги фарқ ёзувчи ўз олдига қўядиган асосий мақсад билан белгиланади: биринчи навбатда китобхонни қизиқтириб, кўнглини чоғ қилишни мақсад қилиб олган ёзувчи романтик бўлади; тасвирлаётган нарсасини биринчи навбатда кўрсатиб беришни ёки агар истасангиз, талқин қилиб беришни мақсад қилиб олган ёзувчи реалистдир. Мен бу гапни илгари ҳам айтганман, лекин тажрибам шундан далолат берадики, бир айтган гапни яна такрорлаб турмоқ керак, акс ҳолда ҳеч ким унга эътибор бермайди. Шундай қилиб, Дюма биринчи навбатда китобхонни биронта жумбоққа қизиқтириб қўйишини эътиборга олиб, уни романтиклар сафига қўшмоқ керак. Унинг китобларига қараб Дюманинг ўзининг алланечук ғаразлари борми-йўқми — билиб бўлмайди, худди шунингдек, унда аввалдан пишиб қолган ўз қарашлари ёхуд бирон фалсафий тизими борми-йўқми — буни ҳам аниқлаш амримаҳол. Унинг романларида воқелик танқид қилинмайди, унинг кайфиятига ўраб берилмайди. Инглиз ёзувчиларидан бунақа холис ёзувчи сифатида кўрсатсак, фақат Шекспирни кўрсатиш мумкиндир, холос. Аммо Дюма романтик бўлса-да, замин узра иккала оёғида мустаҳкам туради. Кайфиятига кўра романтик бўлган бу адиб ўзининг методига кўра реалист эди ва айрим ҳолларда эса у илҳом билан характерлар яратишга ҳам қизиққан. У яратган энг буюк образ, шак-шубҳасиз, д’Артаньяндир. У шундай бир меҳвардирки, ўн бир жилд асар учун асос бўлиб хизмат қилади. У бир вақтнинг ўзида саргузаштталаб сарбоз ва ишончни қозонган мулозим. Кимда-ким олижанобликда ва довюракликда унинг олдига туша олмаса, бундай одамга қиличини санчишга тайёр. Бундай одам оғир ва босиқ бўлса-да, д’Артаньян ҳамласидан қочиб қутулолмайди, чунки д’Артаньянга айни ана шу босиқлик ва оғирлик бутунлай бегона. Билмадим, ўзининг ҳаётийлиги ва типиклигига шу қадар ишончимизни қозона олган бирор адабий қаҳрамон адабиётда яна топилармикан? д’Артаньян биронта кимсадан ёрдамини аямайдиган одам, у шундай ишларни қилиб, шундай хатти-ҳаракатларни амалга оширадики, бошқалар бундай ҳаракатларидан олам-жаҳон фойда кўрадилар; у ҳали-замон ўзининг бахт қушини ушлаб оладигандек туюлади, лекин ҳамиша бошқаларнинг бахт-саодатини барпо қилиш учун елиб-югурган бўлиб чиқади ва бундан унинг жозибадорлиги заррача камайиб қолмади. Бунақа одамларни биз ҳаётда кам учратамизми! д’Артаньян образини яратган одамнинг ҳар қандай гуноҳидан ўтса арзийди.\nУчар этигимизни оёққа илайлиг-у, Дюмадан рус ёзувчиси, ҳар қандай замондошларимиздан кўра бизга замондошроқ бўлган Чеховга ўтайлик.\nЧехов тўғрисида гапирганда айтмоқ керакки, унинг ҳикояларининг на боши, на думи борга ўхшайди, улар баайни тошбақага ўхшаб, ўртанинг ўзидан иборат. Аммо унга тақлид қилмоқчи бўлганларнинг кўпчилиги шуни тушунмадиларки, унинг ҳикояларида асарнинг боши ва думи ичкарига тортиб олинган, тошкосанинг тагига яшириб қўйилган. Уистлерга ўхшаб кўрмоқ ва ёзмоқ учун буни хоҳлашнинг ўзи кифоя қилмайди. Худди шунга ўхшаш Чехов каби ҳис қилмоқ ва ёзмоқ учун унинг янгича ёзиш манераси сизга ёқадими-йўқми — шуни ҳал қилиш керак.\nЧеховга ўхшаб ёзишга ҳеч ким муваффақ бўлмайди, фақат Кэтрин Мэнсфильд деган ҳозирги даврдаги бир ёш ёзувчи жувонгина бу қоидадан истисно бўла олди. Аммо у бошқалардан кўра яхшироқ тақлид қилишни эплагани учун шундай бўлгани йўқ, бунинг сабаби шундаки, бу адиба ҳам худди Чеховга ўхшаб таранг ва маҳзун туйғуларга эга эди, у ҳам худди Чеховдай ўйлар ва ҳис қиларди (таассуфлар бўлсинки, у ҳам ўша даҳшатли хасталик сабабидан вафот этган). Менинг фикримча, сўнгги йигирма йил мобайнида бир неча мамлакатда ёш ёзувчилар учун Чехов энг қудратли оҳанрабо бўлган эди. У жуда катта адиб эди, бироқ унинг таъсири кўпроқ заифлаштирувчи хусусиятга эга бўлди. Гап шундаки, унинг учун енгилдай бўлиб туюладиган бир усул билан ишламоқ табиий эди, аммо амалда текшириб кўрганда бу усул ғарб ёзувчиси учун жуда қийин бўлиб чиқди. Унинг асарлари Ғарбий Оврўпада шундай бир фурсатда шуҳрат топдики, бу пайтда ёзувчилар кўпда ортиқча меҳнат сарф қилмай муваффақиятга эришиш дардига тушиб қолишган эди — бунақа руҳий ҳолат фақат ёзувчиларгагина хос эмас, балки уни водопроводчилар ўртасида ҳам, биржа корчалонлари орасида ҳам учратиш мумкин.\nЧеховда кишининг хаёлини олиб қочадиган мафтункор бир имкониятни кўргандай бўлишди — Чехов гўё ардоқли мақсадга олиб борадиган энг яқин йўл эди, бироқ дадил айтмоқ мумкинки, бу йўлдан кетганларнинг биронтаси ҳам мақсадга етиб боргани йўқ. Унинг ижоди кўз илғамас тарзда дайдиб юрадиган бир шамчироқдир. Ёзувчи ўйлаши мумкинки, кундалик туйғулар ва ҳодисаларни ҳафсала билан қайд қилиб чиқса кифоя — унинг ҳам қалами остида Чеховники сингари ажойиб ҳикоя чиқади қўяди. Қаёқда дейсиз! Бирор асарни “ажойиб” деган билан у чиндан-да ажойиб бўлиб қолавермайди. Агар шундай бўлганда эди, бугун бизнинг теграмизни қанчадан-қанча ажойиб асарлар қуршаб турган бўларди. Ҳикояда яққол кўриниб турган композициясиз қалам тебратиш рус ёзувчисига нисбатан ғарб ёзувчисига қийинроқ. Лекин шуниси ҳам борки, кўпгина ғарб ёзувчилари ҳозир бундай деб ўйламайди. Бизнинг “янги” адабиётимиз гўё аллақачон Чеховни орқада қолдириб кетди ва ҳатто ўзи отасини ҳам танимай қолди-ю, мен унинг ютуқларини ҳамда интилишларини етарли даражада қадрламаяпман деган тасаввур ҳосил қилмоқчи эмасман. Жуда қобилиятли ва жиддий ёзувчилар чин дилларидан ҳаётни ҳамма ранглари ва жилолари билан бутун турфа хиллигини сақлаган ҳолда акс эттиришга уриниб ётишипти, бунинг устига улар маҳзун ва киноявий бир фатализм билан суғорилганлар, бу фатализм уларга эҳтимол янги бир нарса бўлиб кўриниши мумкин. Уларнинг назарида бу фатализм Чехов ва яна бошқа кўпгина ёзувчилардан ўтган бўлиб туюлиши мумкин. Баъзи бир ана шу довюрак новатор ёзувчиларимизнинг услуби ва методларида чиндан ҳам бир қадар янгилик бор, лекин уларнинг ҳаётий фалсафаларида мен ҳар қанча уринмай, ҳеч қандай янгилик топа олмайман. Улар сюжетдан ва характерлардан воз кечишган ёки аниқроқ қилиб айтганда, сюжет ва характерлар яратишда аввалги драматик усуллардан воз кечишган, лекин фалсафийлик жиҳатидан қараганда улар ўзларининг Тургенев, Мопассан, Флобер, Генри Жеймс, Мередит, Гарди, Франс, Конрад каби аждодларидан унчалик ўтиб кетганлари йўқ. Бу янги ёзувчилар биз мистицизм яратдик ва у тўлалигича бизнинг кашфиётимиздир деб даъво қилишади, ҳақиқатда эса уларнинг мистицизми юқорида номлари саналган катта ёзувчиларнинг ижодлари замирида ётган мистицизмдан ортиқроқ ёхуд ўткирроқ эмас, ахир, уларнинг бари етарли даражада равшанлик билан кўрсатдиларки, улар коинот тартибининг сирли ҳамда ўз-ўзига ҳоким маромини тан олишади, инсон ҳаётига бошдан-охир сингиб кетган гўзалликни, даҳшатни, мушфиқликни ва кинояни кўриб туришипти. Ҳа, менинг фикримга кўра, янги ёзувчиларимизнинг услуби ва методи уларнинг фалсафасига қараганда анча қизиқроқдир. Мен уларнинг дадил усулларини кўриб қойил қоламан, ҳолбуки бу усул анча юзаки жойда ётади. Беихтиёр савол туғилади: эҳтимол, эпчиллик ва дадиллик билан шаклни ҳамда мунтазам сюжетни бартараф қилиб, улар бир ҳақиқатни назардан қочиргандирлар, бу ҳақиқатга кўра эса бизнинг тезкор ҳаракат қиладиган замонамизда инсон ҳаёти ҳар қанча ҳавойи кўринмасин, ҳақиқатда эса теран ва ўзига хос томирларга боғлаб қўйилгандир. Чехов бўлса ўзининг шаклсиздай кўринган ҳикояларида ҳеч қачон бу ҳақиқатни унутмайди ва ҳеч қачон унинг маҳорати мана мен деб туртиб ҳам турмайди.\nЧехов 1860 йилда рус шаҳри Таганрогда таваллуд топган ва бор-йўғи қирқ тўрт йил умр кўриб, Шварцвальдда вафот этган. У деҳқонлар тоифасидан чиқиб келган, ўзи қишлоқ врачи бўлган. Унинг авлодига мансуб бошқа рус ёзувчиларининг ҳеч қайсисида биз рус заковатини ва рус халқини бу қадар теран тушунишни кўрмаймиз, рус характерини бу қадар бехато ҳис қилишни учратмаймиз. Рус табиатига азалдан хос бўлган мужмалликни у қочиб қутулиб бўлмайдиган бир қисмат деб билади ва бутун ижоди давомида уни эринмай, узлуксиз тарзда ва холисанлилло очиб беришга ҳаракат қилади. У қишлоқ врачи бўлгани важидан, бошқа ҳар қандай одамдан ортиқроқ даражада инсон табиатини кузатиш имконига эга ва у бу табиатнинг ўз бардошидан бошқа ҳар қандай ёрдамдан маҳрум ҳолда оғир дардлар ва ёмон саргузаштлар зулми остида эзилиб ётганини кўради. Чехов ғоятда сезгир ва муайян усуллардан маҳрум бўлмаган инсон эди. Афтидан, ўз яқинларининг изтироб чекишларини кузатмоқ унинг учун ғоятда оғир бўлган бўлса керак, уларнинг ўз характерларининг миллий белгиларидан куч-қувват олабилмасликларини кўриб янада қийналгандир. Ҳарҳолда, у буларнинг бари туғма санъаткор сифатида ғоятда ўткир бир нигоҳ билан кўрган. Билмадим, кўпгина турфа хил халқлар яшайдиган бир мамлакатда рус характери тўғрисида яхлит бир нарсадай гапириш мумкинми-йўқми? Ҳарҳолда, рус характери вақт ва макон қадриятларига нисбатан бефарқдир, унинг учун энг муҳими — туйғулар, бундан ҳам ортиқ даражада муҳими туйғуларни ифодалаб беришдир. Шундай экан, у туйғуларнинг янги тўлқини уларни буткул ювиб кетмагунча ўз мақсадларига эришиб улгурмайди. Кўп масалаларда фавқулодда жозибадор бўлган рус кишиси, менинг назаримда, муайян бир нарсада ўзини тўхтатиб қолишга қодир эмас. Шунинг учун у доимо у ёки бу бюрократиянинг қурбони бўлиб келган ва менинг ўйлашимча, бундан кейин ҳам шундай бўлиб қолади. Рус характери — узлуксиз равишда ёпирилиб келиб-кетиб турадиган оқимдир ва соф рус сўзи бўлмиш “ничего!” (“ҳечқиси йўқ!”) бу адоқсиз иккиланишларнинг фатализмини яхши ифодалаб беради. Рус кишиси учун моддий қадриятлар ва уларнинг ортида турган принциплар — ҳаддан зиёд даражада камдир, туйғулар ва уларнинг ифодаси эса ҳаддан зиёд кўпдир. Менинг бу гапларим, албатта, бир инглиз нуқтаи назаридан айтилаётган гаплардир. Рус кишиси айтиши мумкин эдики, унинг учун моддий қадриятлар ва уларнинг ортида турган принциплар ҳаддан зиёд даражада кўп аҳамиятга эга, туйғулар ва уларнинг ифодаси эса ҳаддан зиёд даражада кам аҳамиятга эга. Икки миллий характер ўртасидаги айни ана шу зиддият важидан Чехов ҳикояларининг шакли инглиз ёзувчиларини ўзига шу қадар мафтун этади ва улар учун шу қадар ётдир. Бу шакл худди рус текисликлари каби яссидир. Чеховнинг муваффақияти шундаки, у ясси нарсани жон олгувчи бир жозибадор нарсага айлантира олди, унинг жозибадорлиги преприя ёхуд саҳронинг биринчи бор кўришдаги жозибадорлигидан қолишмайди. Қандай қилиб унинг бунга эришгани сир, ва гарчи ўшандан бери кўпгина одамлар у сирнинг тагига етдик деб ўйлашса-да, очиғини айтмоғимиз керак — бу уларнинг назарида шундай туюлган, холос.\nЧеховнинг пьесалари ҳам инглиз саҳналарида ҳеч қачон бизни тўла қаноатлантирган эмас, бунинг сабаби қисман шунда бўлса керакки, улар, афтидан, дунёда энг яхши бўлган рус актёрлари учун ёзилган, ва яна қисман шунинг учун бўлса керакки, бунга Чеховнинг характери ва методи сабаб бўлган бўлиши керак. Инглиз актёрлари Чехов пьесаларининг муҳитини ифодалашга қодир эмаслар. Чехов асарлари эса — хоҳланг улар пьеса бўлсин, хоҳланг — ҳикоя бўлсин — ўзларининг муҳити важидангина эсда қолишади. Илҳом ва инсоний туйғулар унинг нарсаларига ички шакл бахш этади, бу ички шакл драматик сюжетлар замиридаги шаклнинг ўрнини босади. Чехов биронта ҳам роман ёзган эмас, бунинг сабаби шу бўлса керакки, асар қанча узун бўлса, унда бирон муайян воқеанинг рўй бермоғи шунча муқаррар бўлмоғи керак бўлади. Характерлар масаласига келадиган бўлсак, ё улар ҳаддан ташқари бевосита ҳаётдан олинган, ёхуд ҳаддан зиёд тарзда русча характерлардир ва шунинг учун эсда яхши сақланиб қолмайдилар. “Олчазор” ёки “Ваня тоға”даги персонажлар — уларнинг баъзи бирларини мен ҳатто номма-ном ҳам айтишим мумкин — жуда жонли, жуда ишончли одамлар сифатида хотирага келадилар, бироқ улар шу даражада кайфиятга ва муҳитга бўйсундирилганки, унчалик ёруғликда турганга ўхшамайдилар, балки аллақайларда нимқоронғилик ичида тентираб юргандай кўринадилар. Аммо шунга қарамай, Чеховнинг ижоди жуда катта қимматга эга, чунки у бизга буюк бир халқнинг қалбини кўрсатиб берди ва буни шовқин-суронсиз ва ҳеч қандай даъволарсиз амалга оширди.\nДюмадан Чеховга фақат учар этик ёрдамидагина сакраб ўтиш мумкин эди. Чеховдан Стивенсонга ўтиш учун эса икки баробар зўрроқ учадиган этик керак. Агар санъат кишини эзадиган таъсир кўрсата олса, айтиш керакки, Чеховчалик кишини эзадиган ёзувчи йўқ. Кўнглингиз хуфтон бўлиб турган бўлса, ҳар қандай ёзувчидан кўра ҳам Чеховга камроқ талпинамиз. Шотландиялик Стивенсон эса бутунлай бошқа гап — биринчи навбатда айни шу ёзувчининг шапалоқдек китобларига жон-жаҳдимиз билан ёпишиб оламиз. Кези келганда бир нарсани сўраб олай — сезганингиз борми — фожеий воқеаларни тасвирлайдиган ёзувчилар одатда ўта соғлом одамлар бўлади. Руслар бу ҳисобга кирмайди, улар ҳамиша ўзлари ҳис қилиб турган нарсаларни тасвирлашади, бизга — Ғарб одамларига эса бошқача сифат хос — биз доимо ўз туйғуларимиз ва сезгиларимизга тескари борамиз. Биз агар ўзимизни ёмон ҳис қиладиган бўлсак, ижодда юморист бўлиб оламиз ёки жилла бўлмаса, романтик бўламиз. Стивенсон мустаҳкам соғлиққа эга бўлганида улуғ фожеанавис ёзувчи бўлиши мумкин эди, бироқ хасталиги сабабидан қувноқ ёзувчи бўлмоқдан ўзга иложи қолмади. У халос бўлиш иложини сиёҳдан қидирди, унинг учун энг катта бахт — қаламни ишга солиш эди. Ёшим ўтиб боргани сари мен уни кўпроқ қадрлайдиган бўлиб боряпман. Менга айтишлари мумкинки, бу — қариликдаги мия айнишининг белгиси деб. Ёшлигимда мен ўзим ҳам шунақа дердим. Негаки, мен у пайтларда француз ва рус елвизакларида ўтиришга ўрганиб қолгандим — ўша пайтдаги инглиз адабиётининг диққинафасроқ хонаси бу елвизакка тўла эди. Бундан ташқари, ўша кезларда Стивенсонни ҳуда-беҳудага улуғлаб кўкларга кўтаравериш шу қадар меъдамга теккан эдики, у менинг назаримда “ёқимли сафсатабоз”га айланиб қолганди, ўзи бироз олифтароқ ва икки дунёда тузалмайдиган романтик эди. Эндиликда билдимки, мен мутлақо ҳақ эмас эканман. Ҳа, Стивенсон биринчи даражали романнавис эмас, унинг саломатлиги жиддийроқ фалсафий изланишлар билан шуғулланишга имкон бермасди ёхуд ҳар нарсани билишга чанқоқлигини фаол қондиришга ҳам йўл қўймасди. У шу лаҳзанинг ўзи билан яшар эди, яшаганда ҳам орқа-олдига ўгирилиб қарамай яшарди, бунақа одамлар эса психологияга чуқур кириб боришга ва ҳар нарсанинг бирламчи сабабини излаб топишга мойил бўлишмайди. Бироқ Стивенсон биринчи даражали ёзувчидир, бир вақтлар унинг услубидаги менга олифтагарчиликдай туюлган жиҳатларда эса мен бугун ҳаддан ташқари ёрқин, нозик ва жасур қалбнинг табиий ифодасини кўраман. Деярлик ҳар бир жумлада бирор кутилмаган нарсани намоён этувчи унинг услуби жимжимадор эмас ва унга зўрма-зўракилик бегона. Бу услубда ҳамиша дунёда бирор янги нарсани кўришга ҳозир турган қалб, ҳаётга сўнмас қизиқиш ифодаланган, унга материални эса ҳамиша ғоятда ноёб кузатувчанлиги ҳамда ва жуда ажойиб хотираси етказиб бериб турган. Мен унинг китобларидан бирининг дуч келган саҳифасини очаман ва унда қуйидаги иборага рўпара келаман: “Манзара сўнгида юксак серқоя тоғлар виқор билан бўй чўзиб туришарди. Бу тоғлар қимматбаҳо жавоҳирдай мовий рангга чулғанганди. Уларнинг ораларида эса тизмалар кетидан тизмалар елкама-елка қалашиб кетган, арчалар билан қопланган тик ёнбағирлар осмон сари интилганди, қуёшда тошлар ярқирарди, пастқам чуқурликларда эса ерга қапишган пакана дарахтлар юқорига тармашиб, бўй ростлашга ҳаракат қилишарди. Буларнинг бари қўпол ва дағал, ўша энг бошида худо яратиб қўйган шаклда қолиб кетганди”.\n“Тармашиб”, “дағал”, “энг бошида”… Стивенсон бу сўзларни атайин излаб топган бўлса керак деб ўйламайман. Улар умуман олганда жуда оддий жумлаларга бирдан кутилмаган унсурларни олиб кирадики, бу жуда ҳам қимматлидир. Ўйлайманки, улар унинг кўнглига ўз-ўзидан қуйилиб келган. Афтидан, бирон-бир бошқа инглиз ёзувчиси (Шекспирдан ташқари, албатта, ва эҳтимолки, яна мистер Водхауздан ҳам ташқари) кутилмаган унсурни жумлага бу қадар бевосита ва ўринли олиб кирган эмасди. Бу тўғрида шарҳловчилар ҳар нима дейишса дейиша берсин. Аммо мен Стивенсонни қайта ўқиганимда бунга яна қатъий ишонч ҳосил қилдим. Бу хусусият эса чиндан-да жуда қимматлидир ва кўпгина нуқсонларнинг ўрнини босиб кетиши мумкин. Услуб бобида донг чиқарган баъзи бир ёзувчилардан фарқ қилароқ Стивенсон жумлама-жумла жуда енгил ўқилади, унинг кутилмаган сўзларида қоқилмайсиз, унинг жумла тузишлари булоқ сувидек тип-тиниқ, уларда на залварли оғир иборалар учрайди, на кескин ва қўпол жойларга рўпара келасиз, на адиб кишининг энсасини қотирадиган лузумсиз такрорлар билан таъсирчанликни оширишга ҳаракат қилади.\nДюмага ўхшаш Стивенсон ҳам романтик: турли тоифадаги одамларни кўрсатишдан ёхуд инсон ҳаётининг йўлларини тасвирлаб беришдан кўра қизиқроқ воқеани ҳикоя қилиб бериш унинг учун муҳимроқдир. Тўғри, “Ўғирланган” ва “Катриона”да у деярлик баравар даражада сюжет ва характер яратиш ишига берилган, яъни “олтин меъёр”га яқин туради, умрининг охирига келиб эса “Тўлқиннинг қайтиши” ва “Гермистонлик Уир”да ҳаққонийликка мойиллик билдиради-ю, лекин, барибир, романтиклигича қолаверади. Эндр Лэнг Стивенсоннинг Стонстомда нашр этилган асарлар тўпламига ёзган муқаддимасида таъкидлаганидек, у ўз мавзуларини ҳеч қачон ҳозирги ҳаётнинг бош оқимларидан қидирмаган, ҳеч қачон китобхонларга уларга таниш воқеликни тушунтириб беришга уринмаган. Стивенсон ёзган нарсаларнинг ҳаммасида синчков ва жасур заковат эгаси сезилиб туради, у маиший масалаларда ҳамиша олижаноблик билан иш юритади, у ўз-ўзини оғриқли тарзда таҳлил қилишга мойил экан, бунда унинг гуноҳи йўқ, у ҳатто нарсаларнинг моҳиятини излашга ҳаддан ташқари берилиб кетиб адашиб қолишдан ҳам қўрқади. Унинг романнавис сифатидаги асосий камчилиги шундаки, кўпинча у ўз истеъдодига унча муносиб бўлмаган мавзуларга қўл уради. Мавзу “Доктор Жекил ва мистер Хейде”даги каби етарли даражада жиддий бўлса, Стивенсон бундай мавзуларни охиригача очиб беришга журъат қилолмайди, натижада асар қай бир даражада кемтикроқ чиқади. “Тўлқиннинг қайтиши”да мавзуга ўзининг муросасиз ёндашувидан ўзи анча ташвишга тушиб қолган, бизнинг танқидчиларимиз буни “ҳаётнинг авра-астари” деб аташни яхши кўришади. “Гермистонлик Уир”ни у қандай тугатиши мумкинлигини айтиб бериш қийин, лекин у, эҳтимол, белгилаб қўйилган фожеали йўналишдан ўзини олиб қочиши ҳам мумкин эди. (Эҳтимол, сизнинг эсингизда бўлса керак — унинг севгилилари муроду мақсадларига эришадилар, яъни аниқроқ айтганда, Америкага жўнаб кетишади).\nРовийлик бобида эса Стивенсон гарчи кичикроқ кўламда бўлса-да, Дюма ва Диккенсдан қолишмайди, ҳатто абжирлик ва тезлик жиҳатидан улардан ўзиб ҳам кетади. Стивенсонда чўзилиб кетган жойлар йўқ. Унинг мавзуи ҳамиша битта — ҳамма романтикларнинг мавзуси унинг ҳам диққат марказида — бу яхшилик билан ёвузлик ўртасидаги, қаҳрамон билан ёвуз одам ўртасидаги курашдир. Лекин шуниси ҳам борки, бундай курашда қаҳрамон аёл кўпинча иштирок этмайди, балки, бирон тўсиқлик орқасидан қараб туради, холос.\nЧунки Стивенсонда алланечук мангу навқирон бир нарса бордирки, унинг “Қизлар ва йигитларга” деган ҳикоялар тўпламини яратгани ҳам бежиз эмас.\nУнинг романларидан “Ўғирланган” билан “Катриона” биргаликда шак-шубҳасиз бошқа асарларининг ҳаммасидан кўра салмоқлироқдир. Буларда асар фабуласининг қизиқарли бўлишидан ташқари, маҳорат билан чизиб берилган типлар бор. Алан Брек билан Давид Вальфурлар бир умрга тоғли Шотландиянинг ҳам, Шотландия водийсининг ҳам тасвирчилари бўлиб қолиш имконига эгадирлар. Катриона билан Барбара Грант эса адиб яратган аёл характерлари ичида энг яхшиларидир. Бундан ташқари бу асарлар бошдан-оёқ Шотландияга нисбатан мағрур бир муҳаббатга йўғрилган, ҳамма нарса ўрмонлар ва денгизнинг хушбўй ҳиди билан суғорилган, камдан-кам асарда оилавий муҳит бу қадар теран ва ёрқин ифодаланган. Иккинчи ўринга мен “Балантрэнинг эгаси”ни қўяман. Бу китоб биринчи шахс номидан ҳикоя қилинган, бу усулнинг ўзига хос қийинчиликлари ва мураккаблиги бор, лекин адиб унинг уддасидан чиққан. Балантрэнинг эгаси эса уччига чиққан разил одам. Мен “Қора ўқ”ни ҳам жуда маъқул кўраман, унинг воқеалари бениҳоя қизиқарли ва унда ўрта асрлар ҳаётининг манзаралари камдан-кам учрайдиган тарзда жонли тасвирланган. Ўз-ўзидан равшанки, “Хазиналар ороли” алоҳида ажралиб туради. У соф ҳолда тўқима асардир. “Тўлқиннинг қайтиши” ва “Денгиз ўлаксахўри”да воқеалар тасвири бироз хира тортгандек кўринади, аммо иккита муаллиф шерик бўлиб ёзган асарларда одатда муқаррар тарзда шунақа бўлади, шундай бўлса-да, мен уларни завқ билан мароқланиб ўқийман. “Сент-Ив” эслаб қолиш қийин бўлган ажойиб китоблар сирасига киради, лекин уни ҳамиша қайта ўқиса бўлади. Бу асар аслида тугалланмай қолганида яхши бўлар эди. “Мушкулотлар исканжасида” — чинакамига қувноқ асардир. “Доктор Жеквил ва мистер Зайд”сиз ҳам менинг куним ўтаверар эди. Бу асар Стивенсон ёзган асарлар ичида энг кам даражада Стивенсонникига ўхшайди, ҳолбуки — китобхон оммасининг туғма зиддиятли руҳи шунақаки, айни ана шу асар унга жуда катта шуҳрат келтирди, мен яқинда ўқиганимга қараганда, ҳозирга қадар бу асар унинг ижодининг чўққиси ҳисобланар экан. “Гермистонлик Уир” масаласига келсак, айтишим керакки, мен шу пайтга қадар сэр Сидней Кольвиннинг фикрига қўшилмайман. Унинг фикрича, бу китоб Стивенсоннинг энг яхши асари бўлиб қолмоғи керак эди. Бу китоб қизиқарли, чунки унда романтизмдан қутулишга қатъий ҳаракат қилинган, аммо унда Стивенсоннинг бир заифлиги сезилиб қолган. Бу, айниқса, инсоннинг ички дунёсини очишда яққол кўриниб қолади. Арчи маваффақиятли чиққан эмас, менинг назаримда, Кристинанинг бошига ҳам шу қисмат тушган.\nСтивенсон шу даражада ёрқин ва салобатли одам эдики, унинг саёҳатлари ва бутун турмуш тарзи шу даражада ранго-ранг, унинг очерклари ва мактублари шу қадар кўп ва қизиқ, унинг шеърлари шу қадар ёқимли эдики, шахсиятининг бунақа кўп қирралилиги ундаги романнависни тўсиб қолган эди. Бироқ сиз унинг китоблари билан ундан кейин ёзилган романтик қиссаларнинг ҳаммасини, ҳатто донг чиқарган ёқимтой эгизаклар — Энтони Хоупнинг “Зенда маҳбуси” билан “Рупент фон Хенцау” романларини таққослаб кўринг — Стивенсоннинг қанчалик юқори туришига яна бир карра амин бўласиз. Чиндан ҳам Дюмадан кейин у романтик йўналишдаги ҳамма носирнавислар орасида яхшисидир, Англияда-ку, албатта, энг яхшиси. Агар борди-ю, бизнинг давримизда бирорта одам чиқиб, уни бу ўриндан сиқиб чиқариб қўйса, мен бунга ғоятда ҳайрон қолган бўлардим. Негаки, дунё ҳали романтик адабиётдан лаззат ололмайдиган даражада қариб қолган бўлмаса-да, менинг фикримча, у Стивенсонга ўхшаган шодмон қалбли ва бу қадар навқирон хаёлот қувватига эга бўлган ёзувчини барпо этишга борган сари ноқобилроқ бўлиб бормоқда. Хўш, шундоқ экан, биз ўзимиз ўқтин-ўқтин қаламимизни романтик хаёлот сиёҳдонига ботириб турсак бўлмайдими? Аммо Дюма билан Стивенсон ёзабошлаган замонлардан бери нимадир рўй берди. Бу дунёни куй деган нарса тарк этди. Бизнинг кунларимизда романтиклар жуда абжирлик билан бочкалар ичида яшириб қўйилган мурдалар ҳақидаги ва шунга ўхшаш бошқа ваҳима гапларни тўкиб ташлайверадилар-у, аммо Илҳом отини жиловлаб олишни истаган одам, айтайлик, Жон Мэнсфильд “Сарда Харкер”нинг ёхуд “Жон Бьюкен”нинг муаллифи сифатида романтика деган жонворда қанот бўлмоғи кераклигини анча-мунча яхши билади. Романтиклар ўз китобларига 9,15 даги поездни киритишга тўла ҳақлидирлар, аммо бу поездда Чизлхерстдаги ёки Клойдондаги корчалонлар юради. Биз ҳаммамиз лимузинлар ва самолётлар деган жойда ақлимиз шошиб қоладиган бўлиб қолдик. Романтик адабиётга машиналар суқилиб кириб олишди — миянгда машина гувиллаб турса, қулоғингга най навоси кирмас экан. Шунинг учун менинг назаримда биз Стивенсонни шоҳсупасидан ағдариб ташлайдиган замонларга етиб боролмаймиз. Ва мен деярлик шунга аминманки, Стивенсон XIX асрда яшаган ҳамма инглиз ёзувчилари орасида Диккенсдан кейин энг узоқ умр кўрадигани бўлади.\nГарчи У.Г.Хадсон кўпроқ табиатни кузатувчи ва табиат шайдоси сифатида шуҳрат топган бўлса-да, мен унинг тағрисида фақат санъаткор сифатида — “Қирмизи замин”, “Эль омбу” ва “Зангори кулба” каби романларнинг муаллифи сифатида гапираман. Бу асарларнинг ҳар бири бир дурдонадир. Хадсон катта истеъдод эгаси, аммо мен бу катта истеъдодни Табиат деб аталмиш маккора нозанин тўғри йўлдан уриб чалғитди ва нобуд қилди деган гапни айтмоқчи эмасман. Мен ҳатто бадиий ижод қилмоқ учун унда ортиқроқ материалнинг ўзи бўлмаган бўлиши мумкин деб ўйлайман, чунки қатъият билан айтиш мумкинки, ёзувчи одам ёзадиганини ёзмай қўймайди. Аммо ана шу уч китобнинг ҳар бири ёзувчи эришган ўзига хос катта ғалабадир. “Қирмизи замин” — сўнгги юз йилдан ортиқроқ вақт ичида инглиз тилида яратилган энг яхши ҳазил-мутойибали романдир: “Эль омбу” — жўн ва фожеий қиссанинг жуда гўзал бир намунасидир, “Зангори кулба” эса бизнинг давримиздаги энг жимжимадор фантазиядир. Хадсон — мутлақо ўзига хос бир адибдир, у ғоятда эркин ва самимий. У ҳеч қандай мактабга мансуб эмас, у ўз ижодида бирон-бир маҳоратли санъаткорнинг таъсирини кўрган эмас. У ўзи туғилиб ўсган жойлардаги Пампа шамоли каби эркин шамол қанотларида адабиётга кириб келди. Ёки у Кормуэл бўронларидан ғоятда завқланар эди — у адабиётга ана шу бўронлардан бири янглиғ ёпирилиб келди. “Қирмизи замин” саксонинчи йилларда ёзилган эди, шекилли, балки олдинроқ ҳам ёзилгандир. Бу асар бир замонлардаги Аргентинада ёш йигитнинг бошидан кечирганлари тўғрисидаги ҳикоядир. Афтидан, китобда автобиографик унсурлар бор ёки айрим-айрим шахсий хотиралар мавжуд — шак-шубҳа йўқ — айрим воқеалар муаллифнинг бошидан кечгани яққол кўриниб туради, баъзан вазиятларни эса муаллиф ўзидан ўғирлаб олган. Агар асардаги Дики Лемб Хадсоннинг ўзи бўлмаган тақдирда ҳам, кўриниб туриптики, Хадсоннинг ёшлик пайтидаги саргузаштлари ва таниш-билишларидан яхши хабардор. Бу тоифа романларнинг моҳияти янги маконларга ва янги одамларга қизиқишининг кучли эканида, унда, айниқса, аёл кишининг табиати ва қисматига қизиқиш зўр, табиийки, “Қирмизи замин”нинг ҳам моҳияти айнан шундай. Бу китоб ҳаётга ошиқ одамнинг асари, шунинг учун ҳам у ҳеч қачон тузукроқ муваффақият қозонган эмас. Кўпчилик одамлар ҳаётни яхши кўрмайди, улар ҳаётга парвоз вақтида ўқ узишмайди, улар ҳаётнинг қўнишини пойлаб туришади, шунда ҳам аввал уни тановвул қилиш мумкинми-йўқми эканига ишонч ҳосил қилганларидан сўнг унга қарата ўқ узадилар. Биз ўзимизга наф келтирмайдиган қуруқ саргузаштларни ёқтирмаймиз: биз кафолатлар даврида яшамоқдамиз. “Қирмизи замин” — бошқа дунё ҳақидаги ҳикоядир, унда шундай кунлар тасвирланганки, у пайтларда ҳеч қандай кафолатлар бўлган эмас — одамлар эса ғалаба ва муҳаббатга эришмоқ ниятида сафарларга жўнайверганлар. Бундан ташқари, китобда Испаниянинг таъми сезилиб туради, инглиз тили тарқалган мамлакатларда бу китобнинг совуқ қабул қилинишининг сабабларидан бири ҳам ана шунда. Ахир, бизни гитаралардан кўра панд-насиҳатлар кўпроқ қизиқтиради.\n“Эль омбу” — Хадсоннинг иккинчи китобининг марказий қиссаси, унинг умуминсоний мавзуи фожеона характерга эга, лекин мен уни Тургеневнинг “Чўл қироли Лир” ёки “Баҳор сувлари”, Конраднинг “Ёшлик”, “Зулмат қалби” ва “Бўрон” асарлари ёхуд Мерименинг “Кармен”и, Мопассаннинг “Дўндиқча”си, ё Флобернинг “Оддий қалб”, ё мистер Моэмнинг “Ёмғир” каби асарлари қаторига қўймаган бўлардим. Бу қиссаларнинг ҳаммаси ҳажмига кўра тахминан “Эль омбу” билан бир хил ҳажмга эга, уларнинг ҳаммаси умуминсоний мавзуларда ёзилган, “Ёшлик” билан “Бўрон”дан бошқа ҳаммасининг мазмуни фожеона. “Эль омбу” ҳикоясининг номи шу ҳикояда тасвирланган улкан дарахтнинг номидан олинган. Гарчи бу дарахт ҳикояда ҳамма қисмларни бирлаштириб турадиган бир омил сифатида кўринса-да, унда юқорида зикр этилган ажойиб қиссалардаги каби мустаҳкам устун йўқ ва муқаррарлик туйғуси ҳам мавжуд эмас. Кекса чўпон тилидан ҳикоя қилинадиган, бир-бири билан унча боғланмаган лавҳалардан ташкил топган бу асар — кулфатлар ва бахтсизликларнинг чамбарчас уланиб кетган занжири тўғрисидадир — у инсоний эҳтирослар қуюни ҳақидаги мавзунинг ўзига хос кўринишларидан биридир. Аммо асар тилига хос бўлган ажиб бир соддалик ва асарнинг умумий муҳити унга салмоқ бахш этиб турипти. Афтидан, у ҳам “Қирмизи замин” каби фактларга асосланган бўлса ажаб эмас, асар Панпадаги халқ ижоди материалларидан тўқилган ва бу материаллар анча рангдор ҳамда долғали бўлган қадимги замонларда майдонга келган. Кези келганда айтмоқ керакки, Конраднинг ижодида денгиз қандай ўрин тутса, Хадсоннинг ижодида текислик ҳам шундай ўрин тутади. Фақат фарқи шундаки, Хадсонда табиат муҳаббатни қўзғайди, Конрадда эса у кишини даҳшатга солади. Масалан, Конраднинг “Зулмат қалби”даги ўрмон билан Хадсоннинг “Зангори кулба”сидаги ўрмонни таққослаб кўринг, уларнинг биринчиси мудҳиш, юракларни орзиқтирувчи хатар, иккинчиси эса хилватдаги ажиб бир бошпана.\n“Зангори кулба” — Хадсонга катта ёзувчи деган номни олишга ҳуқуқ берувчи учинчи китобидир. Бу асар шу даражада ўзига хос, бошқа адабий асарларга шу даражада ўхшамайдиган асарки, биринчи марта ўқиганимда унинг гўзаллигини ҳатто ҳис қилолганим ҳам йўқ. Орадан ўн йил ўтиб, уни иккинчи марта ўқиганимдагина мен бу китобнинг қадрига етдим. У менга маълум бўлган шундай бир ягона китобки, унда “ўрмондаги шовур-шувур овозларни бир оҳангга жамлашга муваффақ бўлинган”. Асарда Райма деган ўрмон қизи бор — у айни чоқда қуш ҳам. Бу қуш — қиз бир вақтнинг ўзида табиатнинг сеҳркор жозибасини ҳам, инсоннинг табиат билан бирикиб кетишга иштиёқини ҳам ўзида тажассум этади. Афсуски, ўз-ўзини таҳлил қилишнинг кучайишими ёхуд, айтайлик, бизнинг шаҳарда яшашга кўникиб қолганимизми — бизни ана шу табиат билан бирикиб кетиш имконидан маҳрум этган. Ана шу Райна ўзининг ғайримоддий гўзаллиги билан ўзига хос тарздаги ягона адабий қаҳрамондир. Бундан уч йил муқаддам Ҳайд-паркда Райманинг ҳайкалини ўрнатишди. Ҳайкал атрофида қизғин баҳслар бўлиб ўтди. Очиғини айтсам, ҳайкал менга сира ёқмади. Дарҳақиқат, бу ҳатто шу даражадаги ўзига хос санъаткор учун ҳам бажариш мумкин бўлмаган вазифа эди. Сезгилар билан сезиб кўриш, қўл билан ушлаб, кўриш мумкин бўлмаган нарсани тасвирлаш учун металл билан тош ярамайди. Райма образида Хадсон бошқа ҳар қандай одамдан кўра ўткирроқ ҳис қилган нарсасини — инсондан бошқа ҳамма жонзотларга ва, айниқса, ширин-ширин куйлар куйлайдиган паррандаларга рағбатини ифодалашга ҳаракат қилган. Шунинг учун ҳам Хадсонни билган одамлар учун ҳайкалтарошнинг устахонасидан чиққан ана шу оғирдан-оғир буюмда қандайдир куфрона ва таҳқирли жиҳат бор. Бунақа нарсани фақат жаҳл устидагина ясаб қўйиб, кейин бекорчиликда азасини тутиб юрса бўлади.\nХадсонни шахсан билган одамлар учун унинг шахсиятида инсон ёзувчидан кўра устунроқ эди: у ўз даврининг энг ҳайрон қоладиган, энг бетакрор одами эди, ҳеч кимнинг диққат-эътибори соф инсоний ҳудудлардан ташқарида бу қадар олисларга йўналтирилмаган эди, ҳеч ким табиат қиёфасини унингчалик аниқ-таниқ кўришга муваффақ бўлмаган эди. У ҳар қанча маърифатли ва маданиятли бўлмасин, унда ибтидоий одамга хос бўлган қандайдир жиҳатлар бор эди, ҳаттоки унинг ўзи яхши кўрадиган жониворлар ва паррандаларда нимадир бор эди. Шундай бўлганда ҳам, агар у ўзидан шахс сифатида бирон хотира қолдирмаган бўлса ва табиат ҳақида махсус асарлар қолдирмаган бўлса-да, фақат юқорида зикр этганимиз учта бадиий асарнигина қолдирган тақдирда ҳам уни жуда ажойиб бир сиймо деб ва ниҳоятда йирик ижодкор деб эътироф этмоқ лозим бўларди.\nМуҳаррирлар баъзан мендан “келажак романини қандай тасаввур қиласиз?” деб сўрашади. Бу саволга ҳеч ким жавоб бера олмайди. Романнинг келажаги ёзувчилик услубидаги у ёки бу модага боғлиқ эмас. У бирон-бир иқтисодий шароитга ҳам боғлиқ эмас. Романнинг келажаги фақат бир нарсага боғлиқ — иккита хусусият мавжуд — уларнинг икковини ҳам таърифлаш анча қийин — тасодиф ана шу сифатлардан бирига эга бўлган ёки янада яхшиси ҳар иккала хусусиятга эга бўлган ёзувчини барпо қиладими-йўқми — роман истиқболи ана шунга боғлиқ. Бу хусусиятлар — Улуғворлик ва Жозибадорликдир. Ўртача сонлар қонуниятига кўра ҳар ўн йилликда тахминан баравар миқдорда бундай ёзувчилар пайдо бўлиб турмоғи лозим, аммо менинг ўйлашимча, биз ўтмишни ўрганар эканмиз, бундай ёзувчилар пайдо бўлмаган даврларни кўплаб учратамиз, ҳозирги даврни ўрганадиган бўлсак, эҳтимол, келажак масаласида анча ташвишга тушиб қолишимиз ҳам мумкин. Бизнинг давримизда улуғворликка душман бўлган алланечук бир нарса бор. Ҳатто инсоннинг индивидуал белгилари ҳам реклама таъсирида, лампа чироқларида, стандартлашиш, мутахассислашиш таъсирида, суръати тез алоқа воситалари важидан секин-аста едирилиб, йўқ бўлиб бормоқда. Ҳар қанча ғалати кўринмасин, ҳеч қандай шак-шубҳа йўқки, менимча, биз амалий ақл-заковат деб атайдиган хусусият улуғворликка батамом ётдир, бизнинг давримиз эса бағоят оқил ва кун сайин оқилроқ бўлиб бормоқда.\nЖозибадорликка хавф солиб турган хатар, эҳтимол, унчалик жиддий эмасдир, лекин нима бўлганда ҳам, жозибадорлик тепасида хатар бор. Негаки, жозибадорлик интим хусусиятдир, шойиста сифатдир, ҳаётимизда эса шойисталик борган сари камайиб бормоқда. Биз шу даражада мукаммаллашиб бормоқдамизки, аввалги барқарор хомаки умргузаронлигимиздан ҳадемай ҳеч вақо қолмайди. Бу умргузаронлик одамлар қалбига ўз муҳрини босиб улгурган ва уларнинг фикрлари учун севимли ёхуд ёқимсиз иқлим яратган.\nҲаёт бўронларидан юқорироқ кўтарилишга қобил бўлган ёхуд мийиғида кула оладиган санъатнинг илдизлари анча теран бўлади ва у жўшқин ҳамда ардоқли туйғуларга асосланади. Биз ўз давримизда фикрларимиз ва туйғуларимизнинг ўзига хослигини қанчалик сақлаб қола олишимизни ўзингиз ўйлаб кўринг.\nШундай қилиб, улуғворлик ёхуд жозибадорлик ёки баъзан уларнинг иккови ҳам биргаликда — бизни бир китобнинг ўзига иккинчи ва ҳатто учинчи марта қайтишимизга мажбур қилади. Гап шундаки, бизни ўқтин-ўқтин ўзига қайтариб турадиган китобгина умрбоқий бўлиши мумкин. Китоб босиб чиқаришнинг охир-кети кўринмайди, унинг тўғрисидаги гап-сўзлар эса авж олгандан авж олиб бормоқда. Шунинг учун мен мақоламни ўша гапирадиганлар тўғрисида айтилган уч-тўрт оғиз гап билан якунламоқчи бўлдим. Бу гапирадиганлар сирасига ўзимни ҳам қўшаман, албатта. Ҳеч қандай гап-сўзлар билан муаллифга ёки унинг китобига обрў орттириб бериб бўлмайди. Мен қўлимга қалам олгандан бери ўтган ўттиз йил мобайнида ўнлаб китоблар тўғрисида гап-сўзлар бўлган, уларни гўё мангу умр кўрадиган асарлар сифатида баҳс юритишган, бугун эса гўё у китоблар, умуман ҳеч қачон бўлмагандек, уларни паққос унутиб юборишди. Таркибида “ҳаёт” деб аталмиш сеҳрли буюмдан асар ҳам бўлмаган нимаики бўлса, ҳаммасини Вақтнинг кўз илғамас шамоли учириб олиб кетади. Бирон ҳазилкаш солномачи оғзаки гап-сўзлар билан обрў орттирган асарларни ва бу обрўнинг нақадар бардавом бўлганини ёзиб чиқмоқчи бўлса, бизнинг танқидий дидларимиз тўғрисида кўп ғалати тасаввурлар ҳосил қилган бўларди. Шунинг учун мен ўзим ўзимга ва китобга ёхуд адибга обрў олиб берадиган, оғиздан-оғизга кўчиб юрадиган қанотли гаплар гапирадиганларнинг ҳаммасига қарата шундай дейман: “Ҳа, албатта, ўз дидларингга таяниб иш юритинглар, бироқ тарих сабоқлари ҳамиша ёдингизда бўлсин ва ўзингизнинг дидингиз анча тамизсиз экани тўғрисидаги фикрга тан беринг!”\n← Аввалги Аввалги Жон Голсуорси. Олти адибнинг қиёфасига чизгилар\nКейинги → Кейинги: Жон Голсуорси. Адабиёт ва ҳаёт


Хўжалик судлари томонидан ҳал этиладиган низолар\nБош саҳифаХўжалик судлари томонидан ҳал этиладиган низолар\nХўжалик суди қуйидагиларни ҳал этади:\nтузилиши қонунда назарда тутилган шартнома юзасидан чиққан келишмовчиликлар ёки шартнома юзасидан чиққан бўлиб, ҳал этиш учун хўжалик судига топшириш ҳақида тарафлар ўзаро келишган ихтилофлар;\nшартнома шартларини ўзгартириш ёки шартномани бекор қилиш ҳақидаги низолар;\nмулк ҳуқуқини тан олиш тўғрисидаги низолар;\nмажбуриятлар бажарилмаганлиги ёки тегишли даражада бажарилмаганлиги тўғрисидаги низолар;\nмулкдор ёки мулкнинг бошқа қонуний эгаси томонидан мол-мулкни бошқа шахснинг қонунсиз эгалигидан талаб қилиб олиш тўғрисидаги низолар;\nмулкдорнинг ёки мол-мулкнинг бошқа қонуний эгасининг ҳуқуқлари эгалик қилишдан маҳрум этиш билан боғлиқ бўлмаган ҳолда бузилганлиги тўғрисидаги низолар;\nетказилган зарарни қоплаш тўғрисидаги низолар;\nшаън, қадр-қиммат ва ишчанлик обрўсини ҳимоя қилиш тўғрисидаги низолар;\nдавлат органлари ва фуқаролар ўзини ўзи бошқариш органларининг қонун ҳужжатларига мувофиқ бўлмаган, ташкилотлар ва фуқароларнинг ҳуқуқлари ва қонун билан қўриқланадиган манфаатларини бузадиган ҳужжатларини (бутунлай ёки қисман) ҳақиқий эмас деб топиш тўғрисидаги низолар;\nундириш сўзсиз (акцептсиз) тартибда амалга ошириладиган ижро ҳужжатини ёки бошқа ҳужжатни ижро этилиши мумкин эмас деб топиш тўғрисидаги низолар;\nдавлат рўйхатига олишни рад этганлик ёки белгиланган муддатда давлат рўйхатига олишдан бош тортганлик устидан берилган шикоят;\nагар қонунда сўзсиз (акцептсиз) тартибда жарима ундирилиши назарда тутилмаган бўлса назорат қилувчи органлар томонидан ташкилотлар ва фуқаролардан жарималар ундириш тўғрисидаги низолар;\nназорат қилувчи органлар томонидан қонун ҳужжатларининг талабларини бузган ҳолда сўзсиз (акцептсиз) тартибда ҳисобдан чиқарилган пул маблағларини бюджетдан қайтариш тўғрисидаги низолар.\nХўжалик суди ўзининг ваколат доирасига киритилган бошқа низоларни ҳам ҳал қилади.\nФуқаролик ҳуқуқий муносабатларидан келиб чиқадиган ёки келиб чиқиши мумкин бўлган ҳамда хўжалик судига тааллуқли бўлган низо тарафларнинг келишувига биноан, хўжалик суди қарор чиқаргунга қадар ҳакамлик судига кўриш учун топширилиши мумкин.\nҳакамлик судларининг ҳал қилув қарорларини бекор қилиш тўғрисидаги аризалар бўйича ишлар;\nҳакамлик судларининг ҳал қилув қарорларини мажбурий ижро этиш учун ижро варақалари бериш тўғрисидаги аризалар бўйича ишлар.


ЎзА - Фармацевтика ютуқлари намойиши\nФармацевтика ютуқлари намойиши\n10.02.2017 13:49 Чоп этиш версияси\nНавоийда барча дорихоналарда бўлиши мажбурий бўлган дори воситалари ва тиббиёт буюмлари кўргазмаси бўлиб ўтди.\nЎзбекистон Республикаси Соғлиқни сақлаш вазирлиги, “Ўзфармсаноат” акциядорлик концерни ҳамкорлигида ташкил этилган тадбирда мамлакатимизда аҳоли саломатлигини мустаҳкамлаш, тиббий хизмат сифати ва самарадорлигини ошириш, фармацевтика саноатини янада ривожлантиришга алоҳида эътибор қаратилаётгани таъкидланди. Президентимиз Шавкат Мирзиёевнинг 2016 йил 31 октябрдаги “Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида”ги қарори бу борада муҳим дастуриламал бўлмоқда.\nМазкур қарорга мувофиқ тиббиётда кенг қўлланиладиган 167 номдаги ижтимоий аҳамиятга эга дори-дармон воситалари ва 22 турдаги тиббиёт буюмлари учун муайян нархлар белгиланди. Бу нархлар даволаш муассасалари ва аҳолини дори-дармон воситалари ва тиббиёт буюмлари билан таъминлашни тизимли асосда назорат қилиш бўйича ташкил этилган Республика комиссияси томонидан дори-дармон воситалари ва тиббиёт буюмлари учун жаҳон нархлари конъюнктурасини таҳлил қилиш асосида, ўрнатилган тартибда ҳар чоракда белгиланади. Юридик шахслар томонидан дори-дармон воситалари ва тиббиёт буюмларига нарх белгилаш тартиби қўпол бузилгани учун лицензияни бекор қилиш кўзда тутилган.\nНавоий вилоятида ҳам ушбу ҳужжат ижроси доирасида дори-дармон воситаларининг чакана ва улгуржи савдоси назоратини жамоатчилик асосида амалга оширувчи жамоатчилик назорат гуруҳлари ва улар фаолиятини мувофиқлаштирувчи кенгаш ташкил этилди. Ишчи гуруҳлар томонидан барча дорихоналарнинг сотув залида дори-дармонлар нархини талаб даражасида ёзиб қўйиш, нархлар истеъмолчига яққол кўринишига, нархдаги бир хилликка алоҳида эътибор қаратилмоқда. Барча дорихона ва тиббиёт муaссасалари, шунингдек, жамоатчилик ўртасида кенг тушунтириш-тарғибот ишлари олиб борилмоқда.\nКўргазмада фармацевтика корхоналари томонидан ишлаб чиқарилаётган дори воситалари намойиш этилди.\nКармана туманидаги “Кармана Ал-Азиз Авиценна” масъулияти чекланган жамиятида табиий гиёҳларни қуритиш ва қадоқлаш йўлга қўйилган. Навоий шаҳридаги “Bagil medical new technology” қўшма корхонасида замонавий технологиялар асосида бир марталик шприц ишлаб чиқарилмоқда.\n– Президентимиз раҳнамолигида тадбиркорлар учун яратилаётган имтиёз ва имкониятлардан самарали фойдаланиб, тиббий гиёҳларни қуритиш ва қадоқлаш цехини ишга туширдик, – дейди “Кармана Ал-Азиз Авиценна” масъулияти чекланган жамияти раиси Шоҳрух Шаропов. – Жорий йилнинг иккинчи чорагида доривор экстракт ва қиёмлар ишлаб чиқариш ҳам ўзлаштирилади. Бу лойиҳа асосида қўшимча ўндан ортиқ иш ўрни яратилади ва яна 5 турдаги тайёр табиий дори воситалари ишлаб чиқарилади.\nЎтган йили вилоятда тиббиёт воситалари, тайёр дори-дармон маҳсулотлари ишлаб чиқариш бўйича 4 лойиҳа ишга туширилиб, 40 янги иш ўрни яратилган. 2017-2021 йилларга мўлжалланган тизимли режага асосан яна 26 лойиҳа амалга оширилиши режалаштирилган. Бу 357 янги иш ўрни яратиш имконини беради.


Сайёҳликни ривожлантириш йўлида\nЯқин кунларда Туркистон ва Алмати шаҳарлари ўртасида сайёҳлик поезди қатнови йўлга қўйилади.\nБу Туркистон вилояти ҳокимлигидаги меморандум имзолашга бағишланган учрашувда маълум бўлди. Кўҳна шаҳарга ташриф буюрган “Туран экспресс” компанияси ва “Туран.тв” телеканали бош директори Роман Бўтабеков дастлаб вилоят ҳокими Жансейит Туймебаевнинг қабулида бўлиб, туризмни ривожлантиришга оид фикрларини ўртоқлашди. Вилоят ҳокими билан учрашувда компания раҳбари минтақада сайёҳликни ривожлантиришга ҳисса қўшишини таъкидлади.\n– Ўзим Кентовда туғилиб, ўсдим. Шунинг учун ҳам туғилган ерга хизмат қилсам, туризмнинг салоҳиятини кўтарсам, деган ниятда келдим. Ноябрь ойидан бошлаб Алмати ва Туркистон шаҳарлари ўртасида туристик поезд йўналишини очмоқчимиз. Иккинчидан, ўзим раҳбарлик қиладиган “Турон.тв” телеканали орқали Туркистон вилояти ва шаҳрининг диққатга сазовор жойлари ҳақида видеолавҳалар, репортажлар, фильмлар тайёрлаймиз. Бу билан Туркистон туризмини ривожлантиришга ҳисса қўшамиз, деб ўйлайман, – деди Р. Бўтабеков.\nШу муносабат билан, “Туран экспресс” компанияси ва Туркистон вилояти йўловчилар транспорти ва автомобиль йўллари бошқармаси, туризм ва ташқи алоқалар бошқармаси ҳамда ички сиёсат бошқармаси ўртасида ҳамкорлик ва маъмурий алоқалар тўғрисида меморандум имзоланди. Шунингдек, мазкур бошқармалар ва “Туран.тв” телеканали ўртасида ҳам меморандум имзоланади.\nПоезд Алматидан жума куни чиқиб, якшанба куни қайтади. Туристлар меҳмонхона излаб ўтирмай, шу поездда дам олиб, икки кун давомида Туркистонни зиёрат қилишади. Ҳозирча бу поезд ҳафтасига 4 марта юради, келгусида ҳар куни сафарга чиқариш режаланмоқда. Шунингдек, “Туран экспресс” компанияси Туркистон ва Шимкент шаҳарлари ўртасида ҳам кундалик поезд қатновини йўлга қўяди.\n“Туран.тв” телеведениеси – юртимиздаги туризм ва овчилик, балиқчилик хўжалиги ва соғлом турмуш тарзини шакллантириш йўналишидаги ягона соҳавий телеканал.\nД. ЗИЁМАТОВА., 2018-10-11, 12:29 275


Tўрт киши вафот этди, улардан икки нафари болалар – ВОҲА\nҚорақалпоғистон Республикаси Беруний туманида оғир оқибатли йўл-транспорт ҳодисаси содир бўлди. Натижа 4 киши қурбон бўлди. Улардан икки нафари вояга етмаган болалар.\nЙТҲ бугун, 12 февраль куни соат 11:30 ларда А-380 “Ғузор-Бухоро-Нукус-Бейнеу” автомобиль йўлида содир бўлган.\nҚайд этилишича, Беруний туманида яшаган А.Б. Matiz русумли транспорт воситасини белгиланган тезлик талабига амал қилмасдан бошқариши оқибатида қарама-қарши йўналишга чиқиб кетиб, қаршисидан ҳаракатланиб келаётган Бухоро вилояти Ғиждувон туманида яшовчи Ш.Т. бошқарувидаги MAN русумли юк автомобили билан тўқнашув содир этган.\nНатижада, Matiz русумли транспорт воситаси ҳайдовчиси А.Б., ушбу автомашина йўловчилари С.М., вояга етмаган М.Қ. ва Т.Р.лар олган тан жароҳатлари оқибатида воқеа жойида вафот этишган.\nMAN русумли транспорт воситаси ҳайдовчиси Ш.Т. ва Matiz русумли транспорт воситаси йўловчилари Д.Қ. ва С.С.лар тан жароҳати олиб шифохонага ётқизилган.


Вақт қумлари остидаги археологик хазиналар\nТурон аталмиш афсонавий замин марказида “Қуёш ўлкаси” дея ном олган эртакнамо ўлка бор. Бу диёр нафақат ўтмиш цивилизация бешиги, шунингдек сарҳадсиз саҳролар бағридаги қумтепалар остидаги сон-саноқсиз сирли қалъа ва манзилгоҳлари билан ҳам ном қозонган. Қалъа – бу ўтмишдан сарой, карвонсарой, соқчилик миноралари, “сукут” миноралари, аҳоли пунктлари, ибодатхоналар, шаҳарлар, қўрғонларнинг бугунга қадар етиб келган қолдиклари. Улар одатда лой ғишт ёки сомонли ғиштдан қад ростлаган. Ўзбекистонда айни пайтгача 100 дан ошиқ шундай қалъалар очилиб, уларнинг аксарияти археологлар томонидан тадқиқ қилинган. Қадим замонларнинг якка-ёлғиз диққатга сазовор бу гувоҳлари бугун халқ тилида истеҳком, тепалик, қўрғон деб аталади. Лойдан бунёд этилган бу манзилгоҳлар бир неча ўн асрларни писанда қилмасдан бугунгача етиб келган. Уларнинг энг қадимийси милоддан аввалги V асрда қад кўтарган бўлса, энг ёши милодий VII асрда қурилган.\nТупроққалъа қўрғони (500х350 м) мукаммал архитектура комплексига эга бўлиб, у ерда аҳоли турар жой бинолари, зодагонлар яшаган мавзе, сарой аъёнлари истиқомат қилган бинолар, шунингдек маҳаллий Хоразмшоҳлар сулоласининг ёзги қароргоҳи бўлмиш сарой бўлган. Қўрғон баландлиги 14 метр баландликдаги тепалик устида қурилган ва алоҳида девор билан ўраб олинган. Бугунга келиб эса бу девордан деярли асар ҳам қолмаган.\nСирли Қўйқирилган қалъа манзилгоҳи\nҚўйқирилган қалъа манзилгоҳи тарихий ёдгорликлар орасида энг сирлиси бўлиб қолмоқда. Меъморий ечими доира шаклдаги ушбу қадимий шаҳар харобаларининг атрофи ҳимоя деворлари билан ўралган ҳолда бизгача етиб келган. Қўрғоннинг айлана шаклда қурилгани бизни ортга – зардуштийлик эътиқодида муҳим аҳамият касб этган қуёшга қайтаради. Манзилгоҳнинг ўз даврида қайси мақсадга хизмат қилгани тўғрисидаги жумбоқ ҳозирга қадар олимларни қизиқтириб келмоқда.


Миср вокзалида юз берган ҳалокатга икки машинист ўртасидаги можаро сабаб бўлган | Najot.org\n28.02.2019 Нажот 0 коментариев ёнғин,Миср,станция\nМиср пойтахти Қоҳирада локомотивнинг станция платформасига урилиши ва ундан кейин ёнғин чиқишига иккита тепловоз машинистлари ўртасидаги можаро сабаб бўлган. Бу ҳақда Миср бош прокурори Набил Содиқ маълум қилди.\nОхирги маълумотларга кўра, воқеа оқибатида 28 киши ҳалок бўлган, 50 дан кўпроқ киши жароҳат олган.\nМаълум қилинишича, Қоҳира марказида жойлашган Рамзес вокзалидаги платформага урилган локомотив машинисти унинг йўлини тўсган бошқа тепловоз машинисти билан гаплашиб олиш учун ўз тепловозини тарк этган. Таъкидланишича, машинист тепловознинг двигателини ишчи ҳолатда қолдирган ва тормозга қўймаган.\nДепода жойлашган кузатув камераларидаги видеодан ҳалокатга учраган тепловоз йўлнинг айрилиш қисмида турганини кўриш мумкин. Шу вақт у томон кичик тезликда иккинчи тепловоз яқинлашган ва унинг ёнидан ўтиб кетмоқчи бўлганда унга сиқилишиб қолган. Биринчи машинист поездни жойидан силжитишга уринган, бироқ бу натижа бермаган. Шунда у ҳамкасби билан гаплашиб олиш учун поездни тарк этган.\nШу вақт иккинчи машинист жанжалдан қочиш учун тепловозни орқага юрдирган. Шу вақтда машинистсиз қолган локомотив “исканжа”дан чиқиб, тезлаша бошлаган ва оқибатда катта тезликда вокзалдаги платформага бориб урилган.\nТўқнашувдан кейин тепловознинг ёнилғи баки ёниб, портлаб кетган, сўнгра олов платформа ва вагонларга тарқалган. Воқеа жойида прокуратура иш олиб борган. Вокзалга бош вазир ташриф буюриб, барча айбдорларни қисқа муддатларда топиб, жазолашга ваъда берган.\nПолиция тепловоз машинистини 27 февраль кечки вақт Қоҳирадан шимолда жойлашган Мануфия вилоятида қўлга олди.\n← Трамп Ким Чен Ин билан бўлган биринчи учрашув “ажойиб” ўтганини айтди\nАҚШ ва Хитой Ҳиндистон ва Покистон ўртасида юзага келган кескинликдан хавотирда →\nТрамп Ким Чен Ин билан бўлган биринчи учрашув “ажойиб” ўтганини...


Ўз-ўзига ишонмаслик ҳисси қандай пайдо бўлади ва уни енгиш усуллари | LifeHaq.uz\nЎз-ўзига ишончсизлик нима учун келиб чиқади. Уч ҳафтада ишонч ҳиссини қайтариш.\nЎтмишдаги муваффақиятсиз тажриба ва болалик хотиралари сабаблардан бўлиши мумкин.\nЎз-ўзига ишончсизлик нима учун келиб чиқади\nУлар ўзингизга бўлган муносабатимизга жиддий таъсир кўрсатади, агар муносабатларнинг ўта мураккаб барҳам топиши ёки ишдан ҳайдалиш каби мураккаб вазият юз берган бўлса, бу янада мушкул тус олади. Бироқ ўтмишни ўзгартириб бўлмайди. Эски хатоларга “ёпишиб олманг”. Улардан ўзингизга сабоқ чиқаринг, акс ҳолда вақтни беҳуда сарфлаган бўласиз.\nОта-онангизнинг сиздан доим кўнгли тўлмаган, ўқитувчилар эса фақат баҳоларингизга қараб ҳукм қилишган бўлса, сизда ўзингиздан иккиланиш ҳисси болаликда пайдо бўлган. Бироқ энди катта одамсиз, бу эса сизнинг ҳаётингиз. Ҳозир эса ота-онангиз ва ўқитувчиларнинг ҳаракатларингизни маъқуллашига интилишингиз шарт эмас.\nЎзгалар билан таққослаш\nЎзимизни биздан кўпроқ нарсага улгурган ҳамкасблар, ҳаёти қизиқроқ ижтимоий тармоқ блогерлари билан солиштирамиз. Натижада ҳафсаламиз пир бўлиб, ўзимиздан аччиқланамиз. Муаммонинг ечими жуда оддий – ўзингизни қадрлаш кўникмасига эга бўлиш. Биз ҳаммасиз хилма-хилмиз, биз тушунадиган нарсалар ҳам турлича.\nБаъзиида эса ўзимизни ўзгалар билан таққослаш фойдали. Улардаги қайси ҳислатлар сизла мавжуд эмаслигини қайд этинг ва уларни ривожлантиринг.\nВазиятдан нимани кутиш ва унга қандай реакция қилишни билмайсиз. Табиийки, ўзингизга бўлган ишончсизлик ҳисси уйғонади. Ундан янги нарсани ўрганиш имконияти сифатида фойдаланинг. Қачонлардир юришни билмасдингиз, ҳозир эса буни яхши уддалаяпсиз. Ўзингизга хато қилиш – нормал ҳолат эканини эслатинг. Хатолар туфайли сабоқ оламиз.\nУни ёдга олсангиз, ҳеч нимани эплай олмаслик қўрқуви ўтиб кетади. Мазкур муваффақиятни такрорлашни ўйламанг. Натижангизни янада яхшилаш тўғрисида фикрланг. Ниманидир яхши бажаришингизга қарамай, ривожланиш учун сабаб етарли. Кучли жиҳатларингизни ривожлантиринг.\nЎз-ўзига бўлган ишончсизликдан қандай халос бўлиш мумкин\nАгар ўзингизда салбий фикрларни сезсангиз, ижобийсига диққатингизни қаратинг. Яхши нарсаларни ўйлашга ёрдам берадиган нарсаларни олдиндан тайёрлаб қўйинг. Масалан:\nҚарши фикрлар рўйхати: “Мен ҳаммасини эплай оламан”, “Бу янги нарсани ўрганиш имконияти”, “Иккиланиш ҳеч нимани ўзгартирмайди, мен вақтимни беҳуда сарфлаяпман”.\nБахтли хотиралар рўйхати.\nТабассум уйғотадиган суратлар солинган папка.\nКуч-қувват берадиган ҳаракатлар рўйхати.\nТезда истеъмол қилиш мумкин бўлган фойдали егулик.\nБир ҳиссиётни узоқ вақт ҳис этиш орқали ундан халос бўлиш мураккаблашади. Тинчланинг ва бошқа иш билан шуғулланинг. Ёқимсиз нарсаларни ўйлашни тўхтатиб, барига бошқа томондан назар солишга ҳаракат қилинг.\nЁрдам сўраб мурожаат этинг\nЯқинлар, дўстлар ва раҳбарнинг қўллаб-қувватлаши оғир вазиятларда қўл келади. Уларнинг маслаҳати эса ишонч ва иштиёқ беради.\nЁзма қайд этиб боринг\nҲар ҳафта сизни иккиланишга мажбур қилаётган нарсаларни ёзиб боринг. Шу йўл орқали ишончсизлик уйғотаётган сабабни топиб, уни енгиб ўтишга ҳаракат қиласиз. Миннатдор бўлган нарсаларингизни ҳам ёзиб боринг. Ўзингизни кўпроқ қадрлаб, ўзингизда бор нарсаларга эътибор қаратинг.\nУч ҳафтада ишонч ҳиссини қайтариш\nБиринчи ҳафта. Ҳар куни миннатдорлик ҳиссини уйғотадиган уч нарсани ёзма қайд этинг. Аста-секин ҳаётингизда хурсандчилик учун сабаблар кўп эканини сезасиз. Ҳафта охирида бу рўйхатни яна бир марта кўздан кечиринг.\nИккинчи ҳафта. Ўзингиздан иккиланиш ҳисси билан боғлиқ вазиятлар ва уларнинг эҳтимол сабабларини ёзиб боринг. Ҳафта якунида ўзингизнинг асосий қўрқувларингизни аниқлаб оласиз. Уларни бартараф этиш, ўзгартириш ҳақида ўйлаб кўринг.\nУчинчи ҳафта. Ишончсизликни енгиш учун нима қилганингиз, ўзингизни қандай ҳис этаётганингизни ёзинг. Қадамларингиз қанчалик кичик бўлишига қарамай, бу ғалабадир. Мақсадингизга бироқ яқинлашдингиз.\n04/08/2020 09:00:22 2565 0 Манба: https://lifehacker.ru


Ўзбекнинг миллий бойлиги пахта эмас¸ балки миллат тафаккуридир¸ дегич эди 80-йиллардаги ўзбек ойдинлари.\n“Пахтага чиқмасанг, нафақа ҳам йўқ”\nНаманган вилоятининг Чуст тумани ҳокимияти аҳолини пахта теришга кўпроқ жалб қилиш учун турли-туман усулларни қўлламоқда. Чуст туманидаги “Ёшлик” қишлоқ фуқаролари йиғини мулозимлари пахта теримига чиқмаган ва чиқолмаган оналарни қонуний тарзда оладиган болалар нафақасидан маҳрум қилмоқда. Бу ҳақда Чуст туманидан Ваҳробулло Ҳамроев Озодликнинг Эркин микрофонига айтиб берди.\n- Келиним бор. Уч ойлик боласи бор. “Пахтага чиқмадинг”, деб сентябр ойидан нимасини тўхтатиб қўйибди.\nОзодлик: Аниқроқ айтинг. Нимасини тўхтатиб қўйибди?\n- Болаларга бериладиган нафақа пулини тўхтатиб қўйибди. Уйга хат жўнатибди.\nХатнинг маъноси: Сизга Тагижар маҳалла раҳбарияти шуни маълум қиладики, 2010 йил ëзма ва оғзаки бир неча бор огоҳлантиришга қарамасдан миллий бойлигимиз пахта йиғим-теримига бепарволик қилиб, қатнашмаганингиз учун белгиланган тартибдаги нафақа пулингизни 2010 йил 1 сентябрдан бошлаб тўхтатилди. Махсус комиссия раиси Жўрахон Маматов.\nЭнди уч ойлик боласи билан пахтага чиқа олмайдику.\nОзодлик: Шу хат сизнинг қўлингизда турибдими?\n- Ҳа. Шу хат қўлимда турибди. Шуни ўқиб бераяпман. Ўзи учта боласи бор. Иккинчи боласига нафақа олади. Учинчи боласига нафақани ҳам бермаган. Президент белгилаган пулни ҳам булар ўзининг чўнтагидан бераëтгандай қизғанишади. Номаъқул кишиларга беришади, керакли одамларга беришмайди, дейди чустлик суҳбатдошимиз.\n“Бекорчиликдан қиморбоз кўпаймоқда”\nдейди Наманган вилоятининг Чуст туманидаги Олмос қишлоғидан қўнғироқ қилган Қаҳрамон Тошматов. У Ўзбекистоннинг ўз гази бўла туриб, улар қишда газсиз ва чироқсиз қолишаётганидан шикоят қилар экан, ишсизлик ёшлар орасида қиморбозлик кўпайишига сабаб бўлаётганидан ташвиш билдиради:\n- Биз энди деҳқон халқи. Ëзи билан деҳқончилик қилиб, фермерларда ишлаб келади халқимизнинг ҳаммаси. Ҳамма уйлар газлашган. Мустақилликдан кейин икки йилми, уч йилми газ ëқдик. Ҳали қишлоқда қишда умуман газ бўлмаган. Ëзда ëнаверади. Ëзда уйда бўлмаймиз, деҳқончликда бўламиз. Қишда борамиз, газни кўрмаймиз. Қишда унинг устига свет ҳам бўлмаяпти. Уйда телевизор кўрамиз десангиз ҳам свет йўқ. Тўғрисини айтсам, қишлоқнинг 50-60 фоиз ëшлари қиморбоз бўлиб кетиб ҳам бўлди. Уйда газ йўқ, свет йўқ кўчага чиқиб, уйда зерикасиз ўтиравергани. Кўчага чиқасиз, тўртта улфат йиғилиб, ичади, бошқа қилади. Бир жойга кириб олиб, шамни ëқиб қимор ўйнашдан бошқа иш қилаëтгани йўқ. Тўғрисида. Илгари бизнинг қишлоқда қимор деган нарса у ерда бу ерда бўлиб қолмаса, йўқ нарса эди. Шунинг ўзи ҳозир оммалашиб, ривожланиб кетиб бўлди. Свет бўлса, қиши билан одам телевизор кўриб, ўзини чалғитиб, уйидан чиқмайди, бошқа қилмайди. Ортиқча расход қилмайди, ичкиликка берилмайди. Мен ўзим ҳозир 28 ëшдаман. Кўраяпманда мана шуларни ҳаëтда, дейди чустлик навбатдаги суҳбатдошимиз Қаҳрамон Тошматов.\n“Ҳозирги Россия аввалгига ўхшамас”\nдейди Россиянинг Санкт Петербург шаҳридаги меҳнат муҳожири Рўзибой. У ўзбекистонлик меҳнат муҳожирларининг жуда кўп алдовларга дучор бўлаётганини айтар экан, бўлажак меҳнат муҳожирларига бу қисматдан кўра икки дона сигир боқиш афзал деб маслаҳат беради:\n- Андижон вилояти, Хонобод шаҳри, Қўрғонтепа тумани, Султонобод қишлоғиданмиз. Уч йил бўлди уйга бормаганимизга. Кечки пайт радиони эшитиб туриб, номерни ëзиб олиб салом-алик қилайлик деб телефон қилган эдик.\nОзодлик: Уч йил бўлди уйга бормаганимизга деяпсиз. Нима қилаяпсизлар? Нимага бормадингиз уч йил ичида?\n- Иш билан юрибмиз. Худо хоҳласа бу йил қайтиб бориш ниятимиз бор.\nОзодлик: Нима иш қиласизлар? Россиянинг қаеридасизлар?\n- Санкт Петербургдамиз. Қурилишдамизда. Уйлар қурамиз, дачалар қурамиз. (шу пайт суҳбатдошимизнинг шеригининг бир нарсалар деб кулгани эшитилди)\nОзодлик: Нима деяпти шеригингиз?\n- Кидало бўламиз, отиб қўйишади деяпти. Бу билан “Россия олдинги Россия эмас” демоқчи. Россияга келаман деб юрган ака-укаларга “Келмай қўяверсин. Бу ерда давлатчилик тугади” демоқчи.\nОзодлик: Нимаси тугади давлатчиликнинг?\n- Бу ерда бундайда ака. Бу ерга келиб ишлаëтганларнинг кўпи ҳозир началник, посредник бўлиб қолаяпти. Алдаб қўйишаяпти. Учдан бирини ë беради ë бермайди.\nОзодлик: Шундай ҳолатлар кўпайганми ҳозир?\n- Ниҳоятда. Тем более бу йил шундай бўлиб кетди. Келадиган акахон-укахонлар келмай қўяверсин бу ëққа. Ота-онасининг ëнида иккита мол боқиб юраверсин демоқчимиз.\n“Қирғизистондаги ўзбеклар сайловда фаол иштирок этсин”\nдейди Россиядан қўнғироқ қилган жалолободлик тингловчи Акмалжон. У Қирғизистондаги парламент сайловларида ўзбекларни фаол иштирок этишларини ва маҳаллий номзодларни қўллаб-қувватлашини илтимос қилади:\n- Яқинда Қирғизистонда бўлиб ўтадиган сайловга ўзимизнинг ўзбекларимизни чақираман. Қандайдир власт бўлгани яхшида. Шунинг учун сайловда актив қатнашиб, ҳар бир партияда ўзининг нималари бор. Ўзимизнинг ўзбеклар ҳам бор Худога шукур. Вазият анча-мунча нормал ҳолатга тушаяпти. Шунинг учун сайловга муҳожиратда юрган юртдошларимизни чақириб, сайловда қатнашишларини сўрайман. Ҳукуматимиз уже парламент республикаси бўлса ҳам кимдир бошқарадида. Шунинг учун сайловда қатнашиб тезроқ нормал ҳолатга тушиб қолишини сўрардим¸ дейди жалолободлик Акмалжон.